Document ID: 32004D0105

Απόφαση της Επιτροπής
της 11ης Ιουνίου 2003
περί του συμβιβάσιμου συγκέντρωσης με την κοινή αγορά και τη συμφωνία για τον ΕΟΧ
[Υπόθεση COMP/M.3056 - Celanese/Degussa/JV (European Oxo Chemicals)]
[κοινοποιηθείσα υπό τον αριθμό Ε(2003) 1821]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2004/105/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 57 παράγραφος 2 στοιχείο α),
τον κανονισμό (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων(1), όπως τροποποιήθηκε τελευταία από τον κανονισμό (ΕΚ) αριθ. 1310/97(2), και ιδίως το άρθρο 8 παράγραφος 2,
την απόφαση της Επιτροπής να κινήσει τη διαδικασία στην προκειμένη περίπτωση,
Αφού έδωσε στις συμμετέχουσες επιχειρήσεις την ευκαιρία να διατυπώσουν τις παρατηρήσεις τους σχετικά με τις αιτιάσεις της Επιτροπής,
Μετά την ακρόαση της συμβουλευτικής επιτροπής για τον έλεγχο των συγκεντρώσεων(3),
Λαμβάνοντας υπόψη την τελική έκθεση του υπεύθυνου ακροάσεων(4)
Εκτιμώντας τα ακόλουθα:
(1) Στις 18 Δεκεμβρίου 2002 η Επιτροπή έλαβε την κοινοποίηση σχεδίου συγκέντρωσης σύμφωνα με το άρθρο 4 του κανονισμού (ΕΟΚ) αριθ. 4064/89 (στο εξής: κανονισμός περί συγκεντρώσεων). Σύμφωνα με την κοινοποίηση οι εταιρείες Celanese Chemicals Europe GmbH (Celanese), θυγατρική της Celanese AG κατά 100 %, και η Oxeno Olefinchemie GmbH (Oxeno), θυγατρική της Degussa AG (Degussa) κατά 100 %, ιδρύουν κοινή επιχείρηση (ΚΕ), στην οποία επιθυμούν να μεταφέρουν τις αντίστοιχες (ευρωπαϊκές) δραστηριότητες στον κάδο των καρβονυλικών ενώσεων C3. Η κοινή επιχείρηση θα φέρει την εμπορική επωνυμία "European Oxo Chemicals GmbH".
(2) Μετά την εξέταση της κοινοποίησης η Επιτροπή διαπίστωσε ότι το κοινοποιηθέν σχέδιο εμπίπτει στο πεδίο εφαρμογής του κανονισμού περί συγκεντρώσεων και δημιουργεί σοβαρές αμφιβολίες όσον αφορά το συμβατό της συγκέντρωσης με την κοινή αγορά. Ως εκ τούτου, στις 30 Ιανουαρίου 2003 η Επιτροπή έλαβε την απόφαση, σύμφωνα με το άρθρο 6 παράγραφος 1 στοιχείο γ) του κανονισμού περί συγκεντρώσεων, να κινήσει τη διαδικασία. Μετά από διεξοδική έρευνα η Επιτροπή κατέληξε στο συμπέρασμα ότι το κοινοποιηθέν σχέδιο δεν θα δημιουργήσει δεσπόζουσα θέση, η οποία θα παρεμπόδιζε την άσκηση ουσιαστικού ανταγωνισμού σε σημαντικό τμήμα της κοινής αγοράς.
I. ΟΙ ΣΥΜΒΑΛΛΟΜΕΝΟΙ
(3) Η γερμανική Celanese Chemicals Europe GmbH αποτελεί θυγατρική κατά 100 % της Celanese AG. Η γερμανική Celanese AG είναι μια χημική εταιρεία που αναπτύσσει δραστηριότητες παγκοσμίως, κυρίως στους τομείς των βασικών χημικών, των προϊόντων οξικής κυτταρίνης, των τεχνικών πλαστικών υλών, των πολυπροπυλενικών μεμβρανών και των προσθετικών ουσιών τροφίμων. Οι χημικές καρβονυλικές ουσίες που θα ενταχθούν στην ΚΕ είναι καρβονυλικές αλκοόλες, πλαστικοποιητές και διαλύτες, που χρησιμοποιούνται ως ενδιάμεσα προϊόντα για την παραγωγή πλαστικών υλών, πρόσθετων βενζίνης, πολυαιθυλενικών μεμβρανών, χρωμάταν και βερνικιών.
(4) Η γερμανική Oxeno Olefinchemie GmbH με έδρα το Marl (Γερμανία) είναι θυγατρική κατά 100 % της Degussa AG με έδρα το Düsseldorf. Όταν υποβλήθηκε η κοινοποίηση η Degussa ήταν ακόμη υπό τον έλεγχο της E.ON AG, ενώ τώρα ανήκει πλέον στον όμιλο της RAG Aktiengesellschaft, Essen (Γερμανία). Η Degussa δραστηριοποιείται παγκοσμίως στον τομέα των ειδικών χημικών. Η Oxeno παράγει χημικές ουσίες C3 και C4 (μεταξύ άλλων καρβονυλικές αλκοόλες, πλαστικοποιητές και διαλύτες), που χρησιμοποιούνται στην επεξεργασία πλαστικών, στη βιομηχανία χρωμάτων και βερνικιών καθώς και στα καλλυντικά και φαρμακευτικά προϊόντα.
II. ΤΟ ΣΧΕΔΙΟ
(5) Η συγκέντρωση αφορά την ίδρυση ΚΕ πλήρους λειτουργίας από την Celanese και την Oxeno. Η ΚΕ θα παράγει και θα εμπορεύεται κυρίως καρβονυλικές ενώσεις C3, ιδίως βουτυραλδεΰδη, βουτανόλη, οξικό βουτύλιο, 2-αιθυλαιξανόλη (2-EH), φθαλικό διοκτύλιο (DOP) και ανθρακικά οξέα (τριμαιθυλεξανικό οξύ, 2-αιθυλαιξανικό οξύ, βουτυρικό οξύ).
(6) Οι συμβαλλόμενοι θα μεταφέρουν τις αντίστοιχες (ευρωπαϊκές) δραστηριότητες τους όσον αφορά την παραγωγή καρβονυλικών ενώσεων C3 στην ΚΕ. Η Oxeno για τεχνικούς λόγους που σχετίζονται με την παραγωγή δεν μπορεί να μεταφέρει στην ΚΕ την εγκατάστασή της όσον αφορά τη βουτυραλδεΰδη. Ωστόσο, η Oxeno θα παράγει στην εγκατάστασή της στο Marl βουτυραλδεΰδη αποκλειστικά για την ΚΕ στην οποία και θα παραδίδει το σύνολο της παραγωγής της σε βουτυραλδεΰδη. Μόνο η Oxeno θα μεταφέρει στην ΚΕ τη δραστηριότητα παραγωγής οξικού βουτυλίου· αντίθετα, η Celanese θα διατηρήσει τη δική της δραστηριότητα παραγωγής οξικού βουτυλίου, δεδομένου ότι αυτή δεν εντάσσεται στον κλάδο των καρβονυλικών ενώσεων, αλλά στον κλάδο "ακετυλίωση". Όσον αφορά τη 2-EH, η Degussa θα μεταφέρει στην ΚΕ μόνο τις ήδη υπάρχουσες συμβάσεις προμήθειας 2-EH και τη σχετική πελατεία της. Η παραγωγή 2-EH θα σταματήσει οριστικά με την ίδρυση της ΚΕ και θα συγκεντρωθεί στο υποκατάστατο INA το οποίο έχει μακρύτερη αλυσίδα ατόμων άνθρακα. Το ίδιο ισχύει για το παράγωγο της 2-EH, το DOP, για το οποίο η Degussa θα μεταφέρει επίσης μόνο την πελατεία της. Όσον αφορά τα ανθρακικά οξέα η Celanese δεν θα μεταφέρει στην ΚΕ τις εγκαταστάσεις της.
(7) Επιπλέον, η ΚΕ θα παρέχει κυρίως για την Degussa ορισμένες συμπληρωματικές υπηρεσίες (λειτουργία μιας αποθηκευτικής δεξαμενής, απόσταξη λιπαρής αλκοόλης, επεξεργασία αιθανόλης, παραγωγή ρητίνης, υδρογόνωση κυκλο-δεκατρυενίου προς κυκλοδωδεκάνιο και μετατροπή βουτυλογλυκόλης και οξικού οξέως σε βουτυλογλυκόλη).
III. Η ΣΥΓΚΕΝΤΡΩΣΗ
(8) Η ΚΕ αποτελεί επιχείρηση πλήρους λειτουργίας κατά την έννοια του άρθρου 3 παράγραφος 2 του κανονισμού περί συγκεντρώσεων. Η εν λόγω επιχείρηση θα ελέγχεται από κοινού από την Celanese και την Oxeno και θα εκπληρεί μόνιμα όλες τις λειτουργίες μιας αυτόνομης οικονομικής ενότητας.
(9) Η Celanese και η Oxeno θα συμμετέχουν στην ΚΕ με ποσοστό 50 % έκαστη. Οι στρατηγικές αποφάσεις όσον αφορά τον οικονομικό σχεδιασμό, το διορισμό των μελών του διευθυντικού οργάνου της επιχείρησης, τις μεγάλες επενδύσεις και τα επιχειρηματικά σχέδια, για τα οποία αποφασίζει η γενική συνέλευση και η επιτροπή μετόχων, μπορούν να λαμβάνονται μόνο με ομοφωνία. Ως εκ τούτου, η ΚΕ θα ελέγχεται από κοινού και από τους δύο συμβαλλόμενους.
(10) Η ΚΕ θα εκπληρεί μόνιμα όλες τις λειτουργίες μιας αυτόνομης οικονομικής ενότητας. Η ΚΕ ιδρύεται επ' αόριστον και οι παραγωγικές εγκαταστάσεις θα μεταφερθούν μόνιμα στην ΚΕ. Εξάλλου, η ΚΕ θα ασκεί στις σχετικές αγορές τις λειτουργίες, που ασκούν άλλες επιχειρήσεις στις ίδιες αγορές. Επιπλέον, θα διαθέτει τη δική της διαχείριση καθώς και επαρκή χρηματοοικονομικά μέσα για τις επιχειρηματικές δραστηριότητές της. Η ΚΕ θα παράγει καρβονυλικές ενώσεις που θα εμπορεύεται, σχεδόν αποκλειστικά σε δικές της παραγωγικές εγκαταστάσεις και με το δικό της προσωπικό το οποίο θα μεταφέρουν στην ΚΕ η Celanese και η Oxeno. Η ΚΕ θα έχει επίσης άμεση πρόσβαση στην αγορά και θα είναι η ίδια υπεύθυνη για την εμπορία των προϊόντων που θα παράγει.
(11) Ως εκ τούτου, το σχέδιο αποτελεί συγκέντρωση κατά την έννοια του άρθρου 3 παράγραφος 2 σε σχέση με την παράγραφο 1 στοιχείο β) του κανονισμού περί συγκεντρώσεων.
IV. ΚΟΙΝΟΤΙΚΗ ΔΙΑΣΤΑΣΗ
(12) Οι συμμετέχουσες επιχειρήσεις πραγματοποιούν διεθνή συνολικό κύκλο εργασιών που υπερβαίνει τα 5 δισεκατ. ευρώ (Celanese AG 5097 εκατ. ευρώ, RAG Aktiengesellschaft περίπου 13 δισεκατ. ευρώ). Στην Κοινότητα η Celanese και η RAG πραγματοποίησαν εκάστη συνολικό κύκλο εργασιών άνω των 250 εκατ. ευρώ ([...](5)). Η Celanese πραγματοποίησε λιγότερο από τα δύο τρίτα του κοινοτικού συνολικού κύκλου εργασιών της σε ένα και το αυτό κράτος μέλος. Ως εκ τούτου, η κοινοποιηθείσα συγκέντρωση έχει κοινοτική διάσταση.
V. ΕΚΤΙΜΗΣΗ ΟΣΟΝ ΑΦΟΡΑ ΤΟΝ ΑΝΤΑΓΩΝΙΣΜΟ
(13) Από τη διεξοδική εξέταση της συγκέντρωσης διαπιστώνεται ότι η συγκέντρωση δεν δημιουργεί ούτε ενισχύει δεσπόζουσα θέση, η οποία θα είχε ως αποτέλεσμα να παρακωλύεται σε μεγάλο βαθμό ο ουσιαστικός ανταγωνισμός στην κοινή αγορά ή σε σημαντικό τμήμα της.
ΟΙ ΠΡΟΜΗΘΕΥΤΕΣ ΣΤΙΣ ΕΠΗΡΕΑΖΟΜΕΝΕΣ ΑΓΟΡΕΣ
(14) Η πρώτη ύλη για τα εξεταζόμενα προϊόντα είναι η βουτυραλδεΰδη, η οποία παρασκευάζεται από προπυλένιο και μείγμα αερίων χημικής σύνθεσης. Από το εν λόγω βασικό προϊόν παράγονται σε μια πρώτη φάση επεξεργασίας βουτανόλη, 2-αιθυλεξανόλη (2-EH), ανθρακικά οξέα, TMP και NPG. Σε μια δεύτερη φάση επεξεργασίας μπορεί να παραχθεί από τη βουτανόλη οξικό βουτύλιο· μπορούν ωστόσο να παραχθούν και άλλα προϊόντα όπως αυτά που προσφέρει η Celanese, συγκεκριμένα βουτυλαμίνη ή ακρυλικό βουτύλιο. Από την 2-EH παράγονται μεταξύ άλλων τα προϊόντα ακρυλικό 2-EH και φθαλικό διοκτύλιο (DOP). Οι εταιρείες που παράγουν τα εν λόγω προϊόντα κατά κανόνα είναι κάθετα ολοκληρωμένες και χρησιμοποιούν οι ίδιες μεγάλο μέρος των παραγόμενων πρόδρομων ουσιών για περαιτέρω επεξεργασία.
(15) Μεταξύ των σημαντικότερων κάθετα ολοκληρωμένων προμηθευτών συγκαταλέγονται, εκτός των συμβαλλομένων, οι εταιρείες BASF, Perstorp, Atofina και Zakady Azotowe Kedzierzyn SA
(16) Η BASF είναι ο μεγαλύτερος χημικός όμιλος του κόσμου. Μετά το κλείσιμο του εργοστασίου στην Tarragona της Ισπανίας, το σύνολο της ευρωπαϊκής παραγωγής καρβονυλικών ενώσεων έχει συγκεντρωθεί στο Ludwigshafen. Η BASF αποτελεί τον μοναδικό ανταγωνιστή και στις έξι αγορές στις οποίες η ΚΕ θα αναπτύξει δραστηριότητες. Ωστόσο, λόγω της στρατηγικής ενώσεων που ακολουθεί η εταιρεία με στόχο να εξασφαλίσει κέρδη συνεργίας ολοκληρώνοντας την παραγωγή της, η BASF εξαρτάται λιγότερο, σε σχέση με άλλους ανταγωνιστές στην αγορά καρβονυλικών ενώσεων, από τις πωλήσεις προγενέστερου σταδίου παραγωγής σε τρίτους. Η συμμετοχή της BASF σε πολλές αγορές καρβονυλικών ενδιάμεσων προϊόντων είναι σχετικά περιορισμένη.
(17) Η Perstorp είναι μια σουηδική επιχείρηση, η οποία δραστηριοποιείται στους τομείς Oxo Intermediates, Engineering Materials, Coating Intermediates, Performance Chemicals und Formox και πραγματοποιεί κύκλο εργασιών περίπου 670 εκατ. ευρώ. Η εταιρεία προέκυψε από τη συγχώνευση μεταξύ των Perstorp AB και Neste Oxo, και παράγει μεταξύ άλλων βουτυραλδεΰδη, βουτανόλη, 2-EH και DOP.
(18) Η Atofina είναι θυγατρική της TotalFinaElf, η οποία προέκυψε από την Elf Atochem και το χημικό τμήμα της Petrofina. Η Atofina δραστηριοποιείται στον τομέα των καρβονυλικών χημικών ουσιών κυρίως μέσω της Oxochemie στη Lavera που βρίσκεται κοντά στη Μασσαλία της Γαλλίας. Η Oxochimie είναι κοινή επιχείρηση της Atofina και της BP, που δημιουργήθηκε το 1968, και παράγει βουτυραλδεΰδη, βουτανόλη και 2-EH. Οι δύο εταιρείες κατέχουν έκαστη το 50 % της Oxochimie και έχουν το δικαίωμα να λαμβάνουν βουτανόλη και 2-EH σ' αυτό το ποσοστό, ενώ η βουτυραλδεΰδη, με εξαίρεση ένα μόνο πελάτη, χρησιμοποιείται για εσωτερική περαιτέρω επεξεργασία. Ενώ η Atofina συνεχίζει να παράγει το DOP, που αποτελεί το σημαντικότερο παράγωγο της 2-ΕΗ, η BP σταμάτησε το 2001 την παραγωγή του εν λόγω προϊόντος. Έκτοτε, η BP είναι κάθετα ολοκληρωμένη μόνο όσον αφορά τα παράγωγα της βουτανόλης.
(19) Η Zakady Azotowe "Kedzierzyn" SA (Zaklady) είναι μια πολωνική εταιρεία με έδρα το Cosel της Πολωνίας, η οποία παράγει καρβονυλικές αλκοόλες και ημιτελή προϊόντα (2-EH, n- και ισοβουτανόλη, n- και ισο-βουτυραλδεΰδη). Στον τομέα των πλαστικοποιητών η εν λόγω εταιρεία παράγει μεταξύ άλλων DOP, φθαλικό διβουτύλιο (DBP) και φθαλικό διισοβουτύλιο (DIBP). Λόγω των οικονομικών δυσχερειών της, η επιχείρηση επανακρατικοποιήθηκε και το πολωνικό κράτος έχει ξεκινήσει επίσημες διαπραγματεύσεις για την πώληση της επιχείρησης. Σύμφωνα με στοιχεία που παρείχε πελάτης της Zaklady, η επιχείρηση είναι υπό τραπεζική εποπτεία και μπορεί να αναλάβει μόνο παραγγελίες οι οποίες θα αποφέρουν άμεσα κέρδη.
1. ΒΟΥΤΥΡΑΛΔΕΫΔΗ
(20) Η βουτυραλδεΰδη αποτελεί το βασικό προϊόν της συνολικής αλυσίδας καρβονυλο-C3 υψηλής προστιθέμενης αξίας. Η βουτυραλδεΰδη παράγεται από προπυλένιο μέσω αντίδρασης με μείγμα αερίων χημικής σύνθεσης. Από την εν λόγω αντίδραση προκύπτουν δύο ισομερή της βουτυραλδεΰδης, συγκεκριμένα ισο-βουτυραλδεΰδη και n-βουτυραλδεΰδη, σε αναλογία 10-12 τόνοι n-βουτυραλδεΰδη προς 1 τόνο ισο-βουτυραλδεΰδη. Και τα δύο ισομερή χρησιμοποιούνται ως πρόδρομα προϊόντα για πολυάριθμα περαιτέρω χημικά προϊόντα. Για παράδειγμα, από την ισο-βουτυραλδεΰδη και την n-βουτανόλη παράγονται ισοβουτανόλη και νεοπεντυλογλυκόλη (NPG), από την n-βουτυραλδεΰδη, 2-αιθυλεξανόλη (2-EH) και ανθρακικά οξέα. Δεδομένου ότι κάθε παραγωγός βουτυραλδεΰδης επεξεργάζεται εσωτερικά το εν λόγω προϊόν σε προϊόντα μεταγενέστερου σταδίου παραγωγής, ποσότητα της βουτυραλδεΰδης που παράγεται για το εμπόριο με τρίτους ("merchant market" εμπορική αγορά) είναι περιορισμένη σε σύγκριση με την ποσότητα της βουτυραλδεΰδης· που παράγεται για εσωτερική περαιτέρω επεξεργασία ("captive use" δέσμια χρήση). Ο τομέας merchant market αντιπροσωπεύει το 1/30 της συνολικής παραγωγής.
1) ΑΓΟΡΑ ΑΝΑΦΟΡΑΣ
(21) Οι συμβαλλόμενοι θεωρούν ότι η βουτυραλδεΰδη δεν αποτελεί ξεχωριστή αγορά αλλά μόνο ενδιάμεσο προϊόν. Μολονότι το τμήμα της παραγωγής βουτυραλδεΰδης που πωλείται σε τρίτους είναι σημαντικά μικρότερο από αυτό που προορίζεται για εσωτερική περαιτέρω επεξεργασία, το εν λόγω συγκριτικά μικρό τμήμα συνιστά αυτόνομη αγορά: περισσότερες από είκοσι χημικές εταιρείες στην Ευρώπη αγοράζουν βουτυραλδεΰδη και χρειάζονται το εν λόγω προϊόν για την παραγωγή χημικών προϊόντων μεταγενέστερου σταδίου. Για την προμήθεια του εν λόγω προϊόντος ακολουθούνται διάφορες στρατηγικές από τις συναλλαγές τοις μετρητοίς μέχρι τις μακροπρόθεσμες συμβάσεις παράδοσης.
(22) Στην πλευρά των προμηθευτών υπάρχουν στον ΕΟΧ πέντε παραγωγοί βουτυραλδεΰδης: η Perstorp στη Σουηδία, η BASF, η Celanese και η Oxeno στη Γερμανία, και Atofina στη Γαλλία. Όλες οι εν λόγω εταιρείες παράγουν βουτυραλδεΰδη την οποία αφενός πωλούν στην εμπορική αγορά (merchant market) και χρησιμοποιούν για εσωτερική περαιτέρω επεξεργασία. Η εταιρεία Zaklady αφετέρου με έδρα την Πολωνία πραγματοποιεί επιπλέον εισαγωγές. Ως εκ τούτου, η βουτυραλδεΰδη παρουσιάζει όλα τα χαρακτηριστικά μιας αυτόνομης αγοράς προϊόντος. Επιπλέον, η n-βουτυραλδεΰδη και η ισο-βουτυραλδεΰδη πρέπει να θεωρηθούν ως δύο ξεχωριστές αγορές προϊόντος για τους ακόλουθους λόγους:
α) Έλλειψη δυνατότητας υποκατάστασης από την άποψη της ζήτησης: τα δύο ισομερή χρησιμοποιούνται για την παραγωγή διαφορετικών προϊόντων μεταγενέστερου σταδίου
(23) Από τις έρευνες της Επιτροπής προέκυψε ότι τα δύο ισομερή χρησιμοποιούνται για διαφορετικούς σκοπούς και στην πλειονότητα των περιπτώσεων δεν υπάρχει δυνατότητα αμοιβαίας υποκατάστασης. Αυτό ισχύει ιδίως για την παραγωγή των ακόλουθων προϊόντων μεταγενέστερου σταδίου: TMP, PVB και NPG, που αντιπροσωπεύουν άνω του 95 % του κύκλου εργασιών σε βουτυραλδεΰδη στην εμπορική αγορά. Η έλλειψη δυνατότητας υποκατάστασης των ισομερών οφείλεται κυρίως στο γεγονός ότι τα δύο μόρια έχουν διαφορετικές χημικές ιδιότητες, με αποτέλεσμα συγκεκριμένα προϊόντα μεταγενέστερου σταδίου να μπορούν να παραχθούν με μια συγκεκριμένη χημική αντίδραση μόνο από το ένα ισομερές.
(24) Επιπλέον, οι περισσότεροι αγοραστές προμηθεύονται μόνο ένα από τα δύο ισομερή. Οι μόνοι αγοραστές, οι οποίοι προμηθεύονται και τα δύο ισομερή, το πράττουν για να παράγουν διαφορετικά παράγωγα: TMP ή PVB από την n-βουτυραλδεΰδη και NPG από την ισο-βουτυραλδεΰδη.
(25) Τέλος, οι μέσες τιμές των δύο ισομερών αποκλίνουν σημαντικά μεταξύ τους με διαφορές που κυμαίνονται από 15 έως 40 %, όπως προκύπτει από τους παρατιθέμενους πίνακες. Αυτό εξηγείται εν μέρει από το γεγονός ότι οι αγοραστές προμηθεύονται κατά κανόνα σημαντικά μικρότερες ποσότητες ισο-βουτυραλδεΰδης από ό,τι στην περίπτωση της n-βουτυραλδεΰδης. Ως αποτέλεσμα, η αγορά ισο-βουτυραλδεΰδης είναι σημαντικά μικρότερη της n-βουτυραλδεΰδης [10-15]*kt σε σύγκριση με [50-55]* kt για την n-βουτυραλδεΰδη το 2002).
Πίνακας 1
Μέσες τιμές της Celanese από το 1999 μέχρι το 2000
ΘΕΣΗ ΠΙΝΑΚΑ
β) Πολύ περιορισμένη ευελιξία των προμηθευτών όσον αφορά τη μετατροπή της παραγωγής
(26) Και τα δύο ισομερή παράγονται ταυτόχρονα στον ίδιο αντιδραστήρα. Οι παραγωγοί μπορούν να τροποποιήσουν ελάχιστα την παραγωγή τους σε n-βουτυραλδεΰδη σε σχέση προς την παραγωγή τους σε ισο-βουτυραλδεΰδη αλλάζοντας τις συνθήκες πίεσης και θερμοκρασίας καθώς και τις ιδιότητες του καταλύτη. Τόσο οι συμβαλλόμενοι όσο και οι ανταγωνιστές τους επιβεβαίωσαν ότι η σχέση αυτή κυμαίνεται υπό κανονικές συνθήκες μεταξύ 10:1 και 12:1. Η αναλογία μπορεί να αλλάξει σε αυτό το περιθώριο διακύμανσης, αλλά μόνο με αργό ρυθμό: μια αλλαγή κατά μερικές μόνο ποσοστιαίες μονάδες απαιτεί μήνες. Ως εκ τούτου, δεν φαίνεται να είναι δυνατή η παραγωγή σημαντικά μεγαλύτερων ποσοτήτων του ενός ισομερούς αντί του άλλου, μολονότι και για τα δύο ισομερή χρησιμοποιείται ο ίδιος εξοπλισμός.
(27) Ως εκ τούτου, θα πρέπει να γίνει η διάκριση μεταξύ δύο ξεχωριστών αγορών αναφοράς στα ακόλουθα δύο τμήματα: n- βουτυραλδεΰδη ισο-βουτυραλδεΰδη. Η Oxeno προς το παρόν δεν αναπτύσσει δραστηριότητες στην αγορά ισο-βουτυραλδεΰδη σε αντίθεση με την αγορά n-βουτυραλδεΰδη. Οι ακόλουθες παρατηρήσεις ισχύουν και για τα δύο ισομερή, εκτός εάν γίνεται ρητή αναφορά σε ένα συγκεκριμένο ισομερές.
2) Η ΓΕΩΓΡΑΦΙΚΗ ΑΝΑΦΟΡΑ ΑΓΟΡΑΣ
Οι αγορές n- και ισο-βουτυραλδεΰδης είναι το ανώτερο διαστάσεων ΕΟΧ
(28) Οι συμβαλλόμενοι δήλωσαν ότι οι αγορές βουτυραλδεΰδης, στο βαθμό που μπορούν να θεωρηθούν ως πραγματικές αγορές, είναι ο ΕΟΧ, ιδίως δεδομένου ότι λίγοι παραγωγοί προμηθεύουν όλους τους αγοραστές σε ολόκληρη την Ευρώπη.
(29) Από τις έρευνες προέκυψε ότι οι εν λόγω αγορές είναι το ανώτερο διαστάσεων ΕΟΧ. Κατά τη διάρκεια των τελευταίων ετών οι εισαγωγές ή εξαγωγές βουτυραλδεΰδης μεταξύ του ΕΟΧ αφενός και του υπόλοιπου κόσμου αφετέρου, με εξαίρεση τον κύκλο εργασιών της Zakladysin Europa, ήταν ανάξιες λόγου. Τόσο οι αγοραστές όσο και οι ανταγωνιστές επιβεβαίωσαν σε μεγάλο βαθμό ότι η αγορά είναι σε κάθε περίπτωση κοινοτικών διαστάσεων. Αφενός, η βουτυραλδεΰδη αποτελεί πρώτη ύλη σχετικά περιορισμένης αξίας, που δεν μπορεί να μεταφερθεί σε μεγάλες αποστάσεις, αφετέρου, είναι ασταθής στην επαφή της με το οξυγόνο και ως εκ τούτου απαιτείται μια ακριβή υποδομή για την αποθηκευσή της καθώς και ειδικά δοχεία για τη μεταφορά της.
Η Βόρεια και Νότια Ευρώπη αποτελούν δύο ξεχωριστές γεωγραφικές αγορές n-βουτυραλδεΰδης
(30) Πριν την επακριβή οριοθέτηση των γεωγραφικά σχετικών αγορών αναφοράς, θα πρέπει να σημειωθεί ότι όλοι οι κύριοι αγοραστές βουτυραλδεΰδης και ως εκ τούτου το 95 % του κύκλου εργασιών στην Ευρώπη συγκεντρώνεται σε τρεις χώρες: Βέλγιο, Γερμανία και Ιταλία. Στις χώρες αυτές βρίσκονται επίσης οι πέντε κύριοι αγοραστές, οι οποίοι αντιπροσωπεύουν από κοινού άνω του 90 % της ζήτησης. Η κατανομή μεταξύ των κρατών μελών παρουσιάζεται στον ακόλουθο πίνακα.
Πίνακα 2
Συνολικός κύκλος εργασιών n-βουτυραλδεΰδης ανά χώρα, 2002
ΘΕΣΗ ΠΙΝΑΚΑ
(31) Από τις διεξαχθείσες έρευνες η Επιτροπή κατέληξε στο συμπέρασμα ότι υπάρχουν δύο ξεχωριστές γεωγραφικές αγορές αναφοράς: η Βόρεια Ηπειρωτική Ευρώπη (κυρίως Γερμανία και Βέλγιο) και η Νότια Ευρώπη (κυρίως η Ιταλία).
(32) Καταρχήν, οι όροι πωλήσεων στην Ιταλία αφενός και στη Γερμανία και στο Βέλγιο αφετέρου φαίνεται να διαφέρουν σημαντικά: η μέση τιμή n-βουτυραλδεΰδης στη Γερμανία και το Βέλγιο κατά το 2002 ήταν περίπου [450-500]* ευρώ ανά τόνο, ενώ για το ίδιο χρονικό διάστημα στην Ιταλία ήταν περίπου [...]* ευρώ ανά τόνο. Η εν λόγω σημαντική διαφορά ([100-150]* ευρώ, ήτοι [...]* % της τιμής στη Γερμανία) δεν εξηγείται μόνο με βάση το μεταφορικό κόστος: το κόστος αυτό είναι στην Ιταλία μόνο κατά [20-40]* ευρώ υψηλότερο αυτού στη Γερμανία. Αντίστοιχα, το ακαθάριστο κέρδος των παραγωγών στην Ιταλία είναι σημαντικά υψηλότερο από ό,τι στη Γερμανία ή το Βέλγιο, όπως προκύπτει από τον ακόλουθο πίνακα.
Πίνακας 3
Μέσες τιμές, οριακό κόστος, ακαθάριστο κέρδος και εκατοστιαίο ποσοστό, δηλαδή μερίδιο του ακαθάριστου κέρδους στη συνολική τιμή όλων των παραγωγών, ανάλογα με τη χώρα προορισμού, το 2002.
ΘΕΣΗ ΠΙΝΑΚΑ
(33) Οι εν λόγω διαφορές δεν εξηγούνται ούτε βάσει των χαμηλότερων πωλήσεων: [...]*. Η εν λόγω διάρθρωση είναι δυνατή, διότι οι παραγωγοί μπορούν να επιβάλλουν στους αγοραστές διαφορετικές τιμές ανάλογα με την ποσότητα και τον τόπο προορισμού: τα προϊόντα παραδίδονται στους αγοραστές απευθείας στα εργοστάσια παραγωγής τους με μια συνολική τιμή ανά τόνο, συμπεριλαμβανομένου του κόστους μεταφοράς. Ο παραγωγός αναλαμβάνει τον οργανωτικό σχεδιασμό της μεταφοράς. Κατά τον καθορισμό της τιμής ενός προϊόντος ο παραγωγός γνωρίζει επακριβώς ποιος είναι ο αγοραστής, σε ποια χώρα είναι εγκατεστημένος και τις ποσότητες που αγόρασε στο παρελθόν [...]*.
(34) Τα μερίδια αγοράς των διαφόρων παραγωγών είναι επίσης πολύ διαφορετικά: στη Γερμανία και στο Βέλγιο η Celanese, η Oxeno και η BASF ελέγχουν το μεγαλύτερο τμήμα της αγοράς. Η κυρίαρχη επιχείρηση είναι η Celanese. Στην Ιταλία τα μερίδια αγοράς κατανέμονται διαφορετικά: η Perstorp και η BASF είναι οι κυρίαρχες επιχειρήσεις της αγοράς, ενώ συνολικά υπάρχουν περισσότεροι ανταγωνιστές· (πέντε προμηθευτές σε σχέση με τέσσερις κύριους προμηθευτές στη Γερμανία και στο Βέλγιο). Ορισμένοι προμηθευτές, όπως η Perstorp και η Zaklady, διαθέτουν σημαντικότερα μερίδια αγοράς (αντίστοιχα [20 %-30 %]* και [10 %-20 %]*), ενώ στη Γερμανία πραγματοποιούν μόνο πολύ περιορισμένο κύκλο εργασιών (αντίστοιχα [5 %-10 %]* και [0 %-5 %]*). Η Atofina απουσιάζει από την αγορά της Γερμανίας, αντίθετα στην Ιταλία πραγματοποιεί κύκλο εργασιών ([0 %-5 %]*).
(35) Η έντονη παρουσία ανταγωνιστών, οι οποίοι στη Γερμανία διαθέτουν μόνο μικρά μερίδια αγοράς, στην ιταλική αγορά, όπως για παράδειγμα η Perstorp, εξηγείται από το υψηλό μεταφορικό κόστος. Η Perstorp υποβάλλεται σε υψηλά μεταφορικά έξοδα για την προμήθεια αγοραστών στη Γερμανία, συγκεκριμένα ([...]* ευρώ ανά τόνο) και ως εκ τούτου δεν είναι σε θέση να ανταγωνιστεί τους τρεις παραγωγούς που είναι εγκατεστημένοι εκεί και οι οποίοι έχουν σημαντικά μικρότερα μεταφορικά έξοδα (μεταξύ [...]* και [...]* ευρώ ανά τόνο). Στην Ιταλία τόσο η Perstorp όσο και όλοι οι γερμανοί παραγωγοί έχουν να αντιμετωπίσουν υψηλά μεταφορικά έξοδα, με αποτέλεσμα να ασκούν ανταγωνισμό υπό ανάλογες συνθήκες.
(36) Η κατάσταση είναι διαφορετική σε σχέση με τη βουτανόλη και τη 2-EH, για τις οποίες η Perstorp στο Αμβούργο και στο Ρότερνταμ διαθέτει ενδιάμεσες δεξαμενές, προκειμένου να προμηθεύει τους αγοραστές στη Βόρεια Ευρώπη. Στην πράξη, η βουτυραλδεΰδη είναι ασταθής όταν έρχεται σε επαφή με το οξυγόνο. Η αποθήκευση και μεταφορά της εν λόγω ουσίας πρέπει να πραγματοποιείται σε ατμόσφαιρα αζώτου και με ειδικές συσκευές που χρησιμοποιούνται για την ανακύκλωση των δύσοσμων ατμών της βουτυραλδεΰδης. Η Perstorp βεβαίωσε ότι δεν θα ήταν οικονομικά συμφέρουσα η εκμετάλλευση ανάλογης δεξαμενής για τη βουτυραλδεΰδη. Επιπλέον, μια ανάλογη δεξαμενή θα έπρεπε να παραδοθεί με πλοία, που μπορούν να μεταφέρουν μεγάλες ποσότητες και διαθέτουν σύστημα ανακύκλωσης ατμού. Λίγα μόνο πλοία διαθέτουν ανάλογο σύστημα. Τέλος, η φόρτωση των εν λόγω πλοίων θα έπρεπε να πραγματοποιείται από το εργοστάσιο παραγωγής (όπως στην περίπτωση της βουτανόλης και της 2-EH) μέσω αγωγού, και η Perstorp προς το παρόν δεν διαθέτει ανάλογο ειδικό αγωγό ούτε σχεδιάζει να εγκαταστήσει δεδομένης της τιμής του. Ως εκ τούτου, η Perstorp δεν έχει άλλη επιλογή από την πλήρωση εμπορευματοκιβωτίων Iso (με 20 έως 23 τόνους) στη Σουηδία και τη μεταφορά τους με φορτηγά οχήματα ή το τρένο. Τα εν λόγω εμπορευματοκιβώτια μεταφέρονται με το φέρυ-μποτ στη Γερμανία και στη συνέχεια παραδίδονται στους τελικούς αποδέκτες με φορτηγά οχήματα ή το τρένο.
(37) Οι έρευνες κατέδειξαν ότι η ασφάλεια εφοδιασμού και η έγκαιρη παράδοση αποτελούν τις σημαντικότερες παραμέτρους παράλληλα με την τιμή: οι αγοραστές έχουν κατά κανόνα συγκριτικά μικρές ικανότητες αποθήκευσης (όπως επίσης οι παραγωγοί) και παράγουν "just in time". Οι καθυστερήσεις δεν είναι αποδεκτές. Μολονότι στην περίπτωση ιδίως του [πελάτης A]* θα ήταν δυνατή η αύξηση της αποθηκευτικής ικανότητας με συγκριτικά χαμηλές δαπάνες, μόνο εν μέρει θα μπορούσαν να αντισταθμιστούν τα πλεονεκτήματα που προσφέρει στους γερμανούς προμηθευτές ο τόπος εγκατάστασης όσον αφορά την προμήθεια πελατών στη Γερμανία και στο Βέλγιο. Για το λόγο αυτό, οι εξωτερικοί ανταγωνιστές, όπως για παράδειγμα η Perstorp (Σουηδία) και πρόσφατα η Zaklady από την Πολωνία, θεωρούν δύσκολη τη διείσδυση σε μια περιοχή, στην οποία οι τρεις γερμανοί παραγωγοί διαθέτουν εγκαταστάσεις και παρέχουν σε μεγάλο βαθμό ασφάλεια εφοδιασμού. Οι γερμανοί παραγωγοί μπορούν, εάν παραστεί ανάγκη, να πραγματοποιήσουν παραδόσεις εντός μιας ημέρας με φορτηγά οχήματα. Αυτό εξηγεί το ιδιαίτερα χαμηλό μερίδιο αγοράς της Perstorp στη Γερμανία και στο Βέλγιο όσον αφορά την n-βουτυραλδεΰδη ([&lt; 5]* % το 2002), παρά το γεγονός ότι τα έξοδα μεταφοράς της Perstorp για τις παραδόσεις βουτυραλδεΰδης στην Αμβέρσα (περίπου [...]* ευρώ) είναι χαμηλότερα από ό,τι για τις παραδόσεις στη Νότια Γερμανία (περίπου [...]* ευρώ/t).
(38) Οι συνθήκες ανταγωνισμού στην Ιταλία είναι διαφορετικές, διότι εκεί κανένας από τους αγοραστές δεν γειτονεύει άμεσα με συγκεκριμένο παραγωγό. Στην εν λόγω χώρα οι γερμανοί, σουηδοί και πολωνοί παραγωγοί ασκούν ανταγωνισμό επί ίσοις όροις, τόσο όσον αφορά το μεταφορικό κόστος όσο και τους όρους παράδοσης (ασφάλεια εφοδιασμού και χρόνος παράδοσης). Το γεγονός αυτό αντανακλάται στα μερίδια αγοράς, τα οποία κατανέμονται ισομερέστερα μεταξύ των διαφόρων παραγωγών (το 2001, BASF: [30 %-40 %]*, Perstorp: [20 %-30 %]*, Celanese: [20 %-30 %]*, Zaklady: [10 %-20 %]*).
(39) Από τα ανωτέρω προκύπτει ότι θα πρέπει να γίνει διάκριση μεταξύ δύο ξεχωριστών γεωγραφικών αγορών αναφοράς για την n-βουτυραλδεΰδη: μια βορειοευρωπαϊκή αγορά, αποτελούμενη κυρίως από το Βέλγιο και τη Γερμανία, και μια νοτιοευρωπαϊκή αγορά, αποτελούμενη από την Ιταλία.
3) ΣΥΜΒΙΒΑΣΙΜΟ ΜΕ ΤΗΝ ΚΟΙΝΗ ΑΓΟΡΑ
(40) Η συγκέντρωση αφορά την ίδρυση κοινής επιχείρησης πλήρους λειτουργίας, στην οποία η Celanese και η Oxeno θα μεταφέρουν το γερμανικό τμήμα των δραστηριοτήτων τους όσον αφορά τη βουτυραλδεΰδη στο Oberhausen και Marl αντιστοίχως. Προς το παρόν η Oxeno δεν αναπτύσσει δραστηριότητες στην αγορά ισο-βουτυραλδεΰδης: το σύνολο της ισο-βουτυραλδεΰδης, που η Oxeno παράγει ταυτόχρονα με την n-βουτυραλδεΰδη, χρησιμοποιείται για εσωτερική περαιτέρω επεξεργασία. Εάν η ζήτηση δεν είναι αρκετά υψηλή, η εν λόγω ουσία μπορεί, σύμφωνα με τα στοιχεία, να καεί. Ως εκ τούτου, η εκτίμηση θα επικεντρωθεί στην αγορά n-βουτυραλδεΰδης, στην οποία θα υπάρξει σώρευση των δραστηριοτήτων.
α) Περιγραφή των όρων του ανταγωνισμού στις αγορές πριν τη συγκέντρωση
(41) Οι αγορές βουτυραλδεΰδης είναι ολιγοπωλιστικές, στις οποίες δεν παρατηρείται ιδιαίτερα έντονος ανταγωνισμός. Οι εν λόγω αγορές είναι σχετικά διαφανείς, οι παραγωγοί έχουν παρόμοια έξοδα, οι μεταβλητές της αγοράς είναι σταθερές και η συνολική ζήτηση σε μια στάσιμη, ώριμη αγορά είναι σχετικά περιορισμένη.
Οι αγορές βουτυραλδεΰδης είναι ιδιαίτερα διαφανείς
(42) Οι ιδιότητες και των δύο ισομερών (n- και ισο-βουτυραλδεΰδη) είναι τόσο τυποποιημένες, ώστε να υπάρχει ενιαία ποιότητα στον κλάδο. Όλοι οι αγοραστές επιβεβαιώνουν ότι και τα δύο ισομερή ανήκουν σε ομοιογενή αγορά. Σε εξαιρετικές περιπτώσεις ενδέχεται να παρουσιαστούν ποιοτικές διαφορές, συγκεκριμένα εάν το παραδιδόμενο προϊόν δεν ανταποκρίνεται στο συμφωνημένο πρότυπο ή όταν περιέχει παραπροϊόντα που εμποδίζουν αντιδράσεις μεταγενέστερου σταδίου. Σε ανάλογες περιπτώσεις, όπως προέκυψε από τις σχετικές έρευνες, οι αγοραστές δεν αποδέχονται το προϊόν ή/και θέτουν τέλος στις επιχειρηματικές σχέσεις τους με τους σχετικούς παραγωγούς.
(43) Στην Ευρώπη υπάρχουν συνολικά μόνο έξι παραγωγοί, εκ των οποίων τρεις είναι εγκατεστημένοι στη Γερμανία με μακρά παρουσία στην αγορά. Στο διάστημα της τελευταίας δεκαετίας δεν υπήρξε καμία νέα είσοδος στην αγορά. Ως αποτέλεσμα, οι ιδιότητες κάθε εγκατάστασης παραγωγής (τεχνολογία ή ικανότητα) είναι γενικά γνωστές. Αυτό οφείλεται ιδίως στο γεγονός ότι οι εν λόγω εγκαταστάσεις είναι ταξινομημένες βάσει της οδηγίας 96/82/ΕΚ του Συμβουλίου, της 9ης Δεκεμβρίου 1996, για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες(6), και ότι οι ιδιότητές τους καθώς και η ποσότητα των χημικών ουσιών που χρησιμοποιούνται ή/και αποθηκεύονται στις εν λόγω εγκαταστάσεις πρέπει να δημοσιεύονται σύμφωνα με την οδηγία. Επιπλέον, οι παραγωγικές ικανότητες δεν άλλαξαν σημαντικά κατά τα προηγούμενα έτη (αύξηση μικρότερη του 15 % κατά την τελευταία πενταετία). Τέλος, οι παραγωγοί αναπτύσσουν δραστηριότητες και στις αγορές μεταγενέστερου σταδίου, που επίσης παρουσιάζουν υψηλό βαθμό συγκέντρωσης: οι πραγματικοί ανταγωνιστές στην αγορά βουτυραλδεΰδης αντιστοιχούν στους πραγματικούς ανταγωνιστές στις αγορές μεταγενέστερου σταδίου παραγωγής 2-EH, βουτανόλης, DOP και οξικού βουτυλίου. Η γνώση των εμπορικών αγορών για τα προϊόντα μεταγενέστερου σταδίου επιτρέπει στους παραγωγούς να υπολογίζουν την εσωτερική χρήση των ανταγωνιστών βουτυραλδεΰδης και, βάσει των εν λόγω στοιχείων, τις πλεονάζουσες ικανότητες των εγκαταστάσεων παραγωγής τους.
Πίνακας 4
Ικανότητες και συνολική παραγωγή n-βουτυραλδεΰδης στον ΕΟΧ κατά τη διάρκεια της τελευταίας τετραετίας (αριθμητικά στοιχεία σε kt)
ΘΕΣΗ ΠΙΝΑΚΑ
(44) Σε όλο τον κόσμο υπάρχει μια σειρά τεχνολογιών για την παραγωγή βουτυραλδεΰδης. Όλοι οι ευρωπαίοι παραγωγοί χρησιμοποιούν την ίδια τεχνολογία η οποία βασίζεται σε καταλύτη ροδίου. Ως εκ τούτου, το μεγαλύτερο μέρος του μεταβλητού κόστους της παραγωγής ενός τόνου βουτυραλδεΰδης· για όλους τους παραγωγούς συνίσταται στις ίδιες απαιτούμενες ποσότητες ενέργειας, προπυλενίου και μείγματος αερίων χημικής σύνθεσης (μονοξείδιο του άνθρακα και υδρογόνο): μεταβλητό κόστος = A* τιμή προπυλενίου + B* τιμή μείγματος αερίου χημικής σύνθεσης + ενέργεια (λίγες εκατοστιαίες μονάδες), όπου η τιμή A ανέρχεται περίπου σε [...]*, η B περίπου [...]* και η ενέργεια περίπου [...]* ευρώ/t. Δεδομένου ότι το μείγμα αερίων χημικής σύνθεσης είναι σημαντικά φθηνότερο από το προπυλένιο, η τιμή του αντιστοιχεί μόνο στο 18 % του τελικού μεταβλητού κόστους για την παραγωγή βουτυραλδεΰδης.
(45) Στον ακόλουθο πίνακα παρουσιάζεται το μέσο μεταβλητό κόστος των παραγωγών κατά το 2002. Ο πίνακας δείχνει ότι τα μεταβλητά έξοδα των διαφόρων παραγωγών είναι παρόμοια. Οι διακυμάνσεις φθάνουν μέχρι ποσού [...]* ευρώ ανά τόνο ήτοι 10 %. Οι εν λόγω διαφορές δεν θα πρέπει να υπερεκτιμηθούν: i) ενδέχεται να οφείλονται στις διακυμάνσεις τιμής του προπυλενίου και ii) πρέπει να υπολογισθούν σε σχέση με το ακαθάριστο κέρδος, το οποίο ανέρχεται τουλάχιστον σε [...]* ευρώ ανά τόνο (βλέπε επόμενες αιτιολογικές σκέψεις).
Πίνακας 5
Μέσο μεταβλητό κόστος 2002, σε ευρώ ανά παραγόμενο τόνο βουτυραλδεΰδης
ΘΕΣΗ ΠΙΝΑΚΑ
(46) Κατά συνέπεια, οι παραγωγοί βουτυραλδεΰδης μπορούν εύκολα να υπολογίσουν το μεταβλητό κόστος των ανταγωνιστών τους, δεδομένου ότι το μεγαλύτερο μέρος του εν λόγω κόστους διαμορφώνεται από την τιμή του προπυλενίου, η οποία ανακοινώνεται ημερησίως στις διεθνείς αγορές (η ICIS-LOR δημοσιεύει για παράδειγμα τις ευρωπαϊκές τιμές προπυλενίου). Το υπόλοιπο του μεταβλητού κόστους διαμορφώνεται από την ενέργεια, την οποία χρειάζονται σε ίδιες ποσότητες όλοι οι παραγωγοί ([...]* ευρώ/t), και το μείγμα αερίων χημικής σύνθεσης, το οποίο αντιπροσωπεύει σημαντικά μικρότερο τμήμα του μεταβλητού κόστους απ' ό,τι το προπυλένιο (το μείγμα αερίων χημικής σύνθεσης συνιστά το 40 % του βάρους, αλλά λιγότερο από το 20 % του κόστους του τελικού προϊόντος). Το κόστος του είναι σημαντικά σταθερότερο από ό,τι αυτό του προπυλενίου, δεδομένου ότι παράγεται από μονοξείδιο του άνθρακα και υδρογόνο, και τα εν λόγω συστατικά στοιχεία παράγονται σε μικρή απόσταση από τις χημικές εγκαταστάσεις παραγωγής των παραγωγών (σε διυλιστήρια).
Οι όροι της αγοράς είναι μακροπρόθεσμα σταθεροί
- Οι τιμές είναι πολύ σταθερότερες από ό,τι φαίνονται
(47) Η τιμή της βουτυραλδεΰδης κυμαίνεται ανά χρονικά διαστήματα. Αυτό οφείλεται κυρίως στο γεγονός ότι το μεγαλύτερο μέρος του κόστους παραγωγής της βουτυραλδεΰδης βασίζεται στην τιμή του προπυλενίου που αποτελεί τη σημαντικότερη πρώτη ύλη, η οποία παρουσιάζει σημαντικές διακυμάνσεις. Ωστόσο, η n-βουτυραλδεΰδη διακινείται κατά κανόνα στο πλαίσιο συμβάσεων παράδοσης, οι οποίες προβλέπουν για τον υπολογισμό της τιμής πώλησης έναν τύπο, στον οποίο λαμβάνεται υπόψη η τιμή του προπυλενίου (0,65 t-0,70 t). Στις περισσότερες περιπτώσεις πρόκειται για τον ακόλουθο τύπο:
Τιμή βουτυραλδεΰδης = C * τιμή προπυλενίου(7) + τέλος, όπου C κυμαίνεται μεταξύ 0,65 και 0,70.
Το τέλος περιέχει το κόστος επανεπεξεργασίας και μεταφοράς καθώς και το ακαθάριστο κέρδος του παραγωγού. Σε ορισμένες περιπτώσεις χορηγούνται εκπτώσεις επί του τέλους, ανάλογα με τις αγοραζόμενες ποσότητες. Ως εκ τούτου, οι διαπραγματεύσεις σχετικά με την τιμή αφορούν αποκλειστικά το εν λόγω τέλος, χωρίς να λαμβάνονται υπόψη οι διακυμάνσεις της τιμής προπυλενίου.
(48) Οι συμβάσεις, οι οποίες δεν συνάπτονται βάσει του εν λόγω τύπου, είναι κατά κανόνα βραχυπρόθεσμες, δηλαδή μηνιαίες ή τετράμηνες. Στο συγκεκριμένο κλάδο οι εν λόγω πράξεις θεωρούνται ως συναλλαγές τοις μετρητοίς με σταθερή τιμή. Κατά γενική ομολογία, η εν λόγω σταθερή τιμή αντανακλά τόσο το κόστος του προπυλενίου (0,65* τιμή του προπυλενίου κατά τη στιγμή σύναψης της σύμβασης) όσο και το κόστος επανεπεξεργασίας και μεταφοράς συν το ακαθάριστο κέρδος: το ακαθάριστο κέρδος αντιστοιχεί στο τέλος. Από τις έρευνες της Επιτροπής προέκυψε ότι [Επιχείρηση A]*, [επιχείρηση B]* είναι οι μόνοι μεγάλοι αγοραστές, οι οποίοι προμηθεύονται σημαντικές ποσότητες βουτυραλδεΰδης με συναλλαγές τοις μετρητοίς.
- Καμία τεχνολογική καινοτομία, πλήρως ανεπτυγμένη δραστηριότητα
(49) Όπως προαναφέρθηκε, οι εγκαταστάσεις παραγωγής, στις οποίες παράγεται στην Ευρώπη βουτυραλδεΰδη, υπάρχουν εδώ και πολλές δεκαετίες. Η τεχνολογία δεν έχει αλλάξει σημαντικά κατά τις προηγούμενες δεκαετίες. Η μόνη βασική αλλαγή αφορά τον καταλύτη: σε όλους τους παραγωγούς το κοβάλτιο αντικαταστάθηκε από ρόδιο. Όλες οι επιχειρήσεις που δραστηριοποιούνται στην αγορά επιβεβαίωσαν ότι πρόκειται για πλήρως ανεπτυγμένη δραστηριότητα.
(50) Η αγορά n-βουτυραλδεΰδης είναι σταθερή. Λόγω των μειούμενων αριθμών πώλησης της 2-EH (η οποία παράγεται από n-βουτυραλδεΰδη) ενδέχεται κατά τα επόμενα έτη να παρουσιαστεί ακόμη και ελαφρά πτώση της ζήτησης. Στην πραγματικότητα, ο πλαστικοποιητής DOP που παράγεται από την 2-EH χαρακτηρίστηκε πρόσφατα ως τοξικός. Η χρήση του σε συγκεκριμένες εφαρμογές ενδέχεται, ως εκ τούτου, να σταματήσει στο μέλλον (η φάση εκτίμησης του κινδύνου βάσει των εφαρμογών δεν έχει ακόμα ολοκληρωθεί) και κατά συνέπεια να επηρεαστεί η ποσότητα παραγωγής 2-EH και τέλος και η παραγωγή της n-βουτυραλδεΰδης.
- Καμία αντίρροπη ισχύς στην πλευρά της ζήτησης
(51) Ο αριθμός των επιχειρήσεων στην πλευρά της ζήτησης στις εν λόγω αγορές είναι πολύ περιορισμένος. Πέντε έως δέκα επιχειρήσεις καλύπτουν κατά κανόνα περισσότερο από το 90 % των πωλήσεων ενός συγκεκριμένου παραγωγού. Ωστόσο, οι εν λόγω αγοραστές δεν φαίνεται να διαθέτουν ιδιαίτερη ισχύ, διότι, πρώτον, οι αγοραστές βουτυραλδεΰδης δεν είναι κάθετα ολοκληρωμένοι όπως οι περισσότεροι παραγωγοί βουτυραλδεΰδης και, δεύτερον, οι περισσότεροι από αυτούς δίνουν ιδιαίτερη σημασία στην ασφάλεια εφοδιασμού και την έγκαιρη παράδοση των απαιτούμενων ποσοτήτων βουτυραλδεΰδης. Από τις έρευνες προέκυψε ότι οι περισσότεροι αγοραστές για το λόγο αυτό θεωρούν μόνο περιορισμένο αριθμό(8) παραγωγών ως σοβαρή εναλλακτική λύση και συνάπτουν με αυτούς μακροπρόθεσμες εμπορικές σχέσεις στενής συνεργασίας, ιδίως όσον αφορά την υλικοτεχνική υποδομή. Η αλλαγή προμηθευτή δεν θα ήταν εύκολη, διότι θα συνεπαγόταν μεγαλύτερο κίνδυνο και ανασφάλεια και θα απαιτούσε τη δημιουργία μιας αποτελεσματικής υλικοτεχνικής αλυσίδας καθώς και την εξέταση της συμβατότητας του προϊόντος με τις ιδιότητες της χημικής αντίδρασης, που πραγματοποιείται στην εγκατάσταση. Η ύπαρξη συμπληρωματικών προμηθευτών θα απαιτούσε ενδεχομένως και τη χρησιμοποίηση πρόσθετης δεξαμενής, ώστε να είναι δυνατή η ξεχωριστή αποθήκευση των προϊόντων διαφορετικών προμηθευτών. Τέλος, το μερίδιο της αγοράς που σχετίζεται με το εμπόριο με τρίτους (εμπορική αγορά) αφορά λιγότερο από το 5 % της συνολικής παραγωγής βουτυραλδεΰδης. Η απώλεια ενός αγοραστή θα είχε ως εκ τούτου πολύ περιορισμένες συνέπειες στις δραστηριότητες των παραγωγών.
(52) Λαμβάνοντας υπόψη τις συγκεκριμένες συνθήκες αγοράς, οι αγορές n- και ισο-βουτυραλδεΰδης θα πρέπει να χαρακτηριστούν ως ολιγοπωλιακές αγορές με υψηλό βαθμό συγκέντρωσης, στις οποίες δεν επικρατεί έντονος ανταγωνισμός.
β) Επιπτώσεις της συγκέντρωσης στις αγορές
(53) Η σχεδιαζόμενη κοινή επιχείρηση δεν οδηγεί σε αλληλεπικαλύψεις στην Ιταλία, δεδομένου ότι η Oxeno δεν δραστηριοποιείται στην εν λόγω χώρα. Ως εκ τούτου, η ακόλουθη εκτίμηση επικεντρώνεται στη βορειοευρωπαϊκή αγορά n-βουτυραλδεΰδης, που αποτελείται από τη Γερμανία και το Βέλγιο.
(54) Η συγκέντρωση θα έχει ως αποτέλεσμα τη δημιουργία συνδυασμένου μεριδίου αγοράς ύψους [60 %-70 %]* (Celanese: [50 %-60 %]*, Oxeno: [10 %-20 %]*, το 2002). Άλλοι παραγωγοί είναι η BASF με μερίδιο [20 %-30 %]*, η Perstorp ([0 %-10 %]*) και η Zaklady (κάτω του [10 %]*). Ανάλογα μερίδια αγοράς είναι αρκετά υφηλά ώστε να αποτελούν ένδειξη για τη δημιουργία ή την ενίσχυση δεσπόζουσας θέσης της ΚΕ. Όπως αναφέρθηκε, από την εξέταση της Επιτροπής προέκυψε ωστόσο, ότι, πρώτον, τα μερίδια αγοράς στην προκειμένη περίπτωση δεν αποτελούν αξιόπιστο δείκτη ισχύος στην αγορά, και, δεύτερον, ότι υπάρχουν περισσότεροι ανταγωνιστές οι οποίοι διαθέτουν επαρκή ελεύθερη ικανότητα για να ελέγξουν τη θέση των μερών της κοινοποίησης.
Πίνακας 6
Πωλούμενες ποσότητες το 2002 και μερίδια αγοράς για την n-βουτυραλδεΰδη στη Γερμανία + το Βέλγιο
ΘΕΣΗ ΠΙΝΑΚΑ
Μερίδιο αγοράς
(55) Η ελεύθερη αγορά n-βουτυραλδεΰδης είναι πολύ μικρή: αντιπροσωπεύει μόνο περίπου το 3 % της ετήσιας συνολικής παραγωγής. Κάθε παραγωγός θα μπορούσε, ως εκ τούτου, να εξυπηρετήσει ολόκληρη την ελεύθερη αγορά, είτε χρησιμοποιώντας την ελεύθερη παραγωγική ικανότητά του είτε θεωρητικά διοχετεύοντας στην ελεύθερη αγορά μέρος της n-βουτυραλδεΰδης που χρησιμοποιεί για εσωτερική περαιτέρω επεξεργασία. Η δεύτερη αυτή δυνατότητα είναι πολύ πιο απίθανη από την πρώτη, δεδομένου ότι θα έπρεπε είτε να μειωθεί η ζήτηση για το επανεπεξεργασμένο προϊόν είτε το περιθώριο κέρδους για τη βουτυραλδεΰδη να καταστεί σημαντικά υψηλότερο από αυτό του περαιτέρω επεξεργασμένου προϊόντος. Σε κάθε περίπτωση, οι διάφοροι παραγωγοί, όπως θα αναλυθεί παρακάτω, διαθέτουν μεγάλες ελεύθερες ικανότητες.
(56) Τα μερίδια αγοράς των συμβαλλόμενων έχουν μειωθεί τελευταία σε σημαντικό βαθμό, από [70 %-80 %]* το 1999 σε [60 %-70 %]* το 2002 (σε επίπεδο ΕΟΧ). Το ίδιο ισχύει όσον αφορά την αγορά του Βελγίου και της Γερμανίας, δεδομένου ότι στην Ιταλία η Degussa δεν αναπτύσσει δραστηριότητες και η Celanese πραγματοποιεί πολύ μικρό μόνο κύκλο εργασιών (κάτω του 1,5 kt).Οι απώλειες σε επίπεδο πωλήσεων καθίστανται σημαντικότερες δεδομένου ότι έχει μειωθεί και το μέγεθος της αγοράς. Οι συνδυασμένες πωλήσεις των συμβαλλόμενων μειώθηκαν από [...]* kt το 1999 σε [...]* kt το 2002, το οποίο αντιστοιχεί σε μείωση κατά [άνω του 30]* %.
Πίνακας 7
Εξέλιξη των πωλήσεων και των μεριδίων αγοράς των συμβαλλόμενων όσον αφορά τη βουτυραλδεΰδη στον ΕΟΧ, από το 1999 μέχρι το 2002.
ΘΕΣΗ ΠΙΝΑΚΑ
(57) Ο κύριος λόγος για την εν λόγω εξέλιξη είναι τα ιδιαίτερα χαρακτηριστικά της αγοράς βουτυραλδεΰδης. Μολονότι υπάρχουν περισσότερες από 20 επιχειρήσεις που αγοράζουν βουτυραλδεΰδη, λίγες μόνο εξ αυτών αγοράζουν αξιόλογες ποσότητες. Στην βορειοευρωπαϊκή αγορά (Γερμανία και Βέλγιο) τέσσερις επιχειρήσεις αγοράζουν σχεδόν το σύνολο της βουτυραλδεΰδης που πωλείται στην ελεύθερη αγορά: Bayer (Γερμανία, [...]* kt/ετησίως), Solutia (Βέλγιο, [...]* kt/ετησίως), Kuraray (Γερμανία, [...]* kt/ετησίως) και Wacker (Γερμανία, [...]* kt/ετησίως). Σε περίπτωση που μόνο ένας από τους εν λόγω πελάτες άλλαζε προμηθευτή, το γεγονός αυτό θα οδηγούσε σε σημαντικές αλλαγές όσον αφορά τα μερίδια αγοράς.
(58) Αυτό φαίνεται στην περίπτωση της Oxeno και της BASF: το 2001 [πελάτης B]* αποφάσισε, να επιλέξει και την Oxeno ως πρόσθετο προμηθευτή n-βουτυραλδεΰδης. Αυτό οδήγησε σε ξαφνική αύξηση του μεριδίου αγοράς της Oxeno σε [10 %-20 %]*. Με ανάλογο τρόπο η BASF απώλεσε μέρος των πωλήσεών της προς όφελος της Perstorp αλλά αυτό δεν συνέβη το 2000 και το 2001. Ως αποτέλεσμα το μερίδιο αγοράς της BASF αυξήθηκε κατακόρυφα από [10 %-20 %]* το 1999 σε [10 %-30 %]* κατά τα έτη 2000/2001.
Πίνακας 8
Πωλήσεις n-βουτυραλδεΰδης της BASF σε κιλοτόνους και αντίστοιχο μερίδιο αγοράς στον ΕΟΧ από το 1999 μέχρι το 2002((Δεδομένου ότι οι πωλήσεις της BASF στην Ιταλία παρέμειναν σταθερές, οι εν λόγω διακυμάνσεις αντανακλούν τις αντίστοιχες στη Γερμανία και στο Βέλγιο.))
ΘΕΣΗ ΠΙΝΑΚΑ
(59) Λόγω του ιδιαίτερα περιορισμένου αριθμού πελατών και του μικρού μεγέθους της ελεύθερης αγοράς σε σύγκριση με την παραγωγή, τα μερίδια αγοράς των παραγωγών κυμαίνονται έντονα. Ως εκ τούτου, τα μερίδια αγοράς επηρεάζουν ελάχιστα την εκτίμηση της ισχύος στην αγορά. Ωστόσο, η εξέλιξη των μεριδίων αγοράς κατά τη διάρκεια της τελευταίας τετραετίας αποδεικνύει ότι υπάρχει ανταγωνισμός στην αγορά n-βουτυραλδεΰδης.
Ελεύθερη ικανότητα
(60) Δεδομένης της ηγετικής θέσης των συμβαλλόμενων σε μια αγορά που παρουσιάζει ήδη υψηλό βαθμό συγκέντρωσης, ενδέχεται η κοινοποιηθείσα συναλλαγή να έχει επιζήμιες επιπτώσεις, σε περίπτωση που οι ανταγωνιστές δεν θα διέθεταν ελεύθερες ικανότητες και δεν θα μπορούσαν να αυξήσουν τις πωλήσεις τους στην ελεύθερη αγορά αντιδρώντας σε μια αύξηση των τιμών ή σε μια μείωση των πωλήσεων εκ μέρους των συμβαλλόμενων.
Πίνακας 9
Ικανότητα, παραγωγή, δέσμια χρήση και εμπορική αγορά σε kt για τη n-βουτυραλδεΰδη στον ΕΟΧ, 2002
ΘΕΣΗ ΠΙΝΑΚΑ
Οι συμβαλλόμενοι
(61) Απαντώντας στις αιτιάσεις της Επιτροπής οι συμβαλλόμενοι ανέφεραν ότι η ικανότητα της Oxeno κατά τη διάρκεια του 2002 μειώθηκε σημαντικά, το οποίο οφείλεται στο γεγονός ότι η Oxeno άρχισε την παραγωγή INA: μέρος των εγκαταστάσεων παραγωγής βουτυραλδεΰδης χρησιμοποιούνται για την παραγωγή INA. Ως εκ τούτου, η ικανότητα της Oxeno όσον αφορά τη βουτυραλδεΰδη μειώθηκε από [...]* kt/ετησίως και [...]* kt/ετησίως. Από το 2003 η ικανότητα της κοινής επιχείρησης ανέρχεται σε [...]* kt/ετησίως με μη χρησιμοποιούμενη ικανότητα ύψους [...]* kt/ετησίως (βάσει των στοιχείων παραγωγής από το 2002). Ως εκ τούτου, οι συμβαλλόμενοι θα συνεχίσουν να διαθέτουν στην αγορά τη μεγαλύτερη ικανότητα καθώς και τη μεγαλύτερη ελεύθερη ικανότητα, αλλά η απόσταση από την BASF ([...]* kt/ετησίως μη χρησιμοποιούμενη ικανότητα) θα μειωθεί σημαντικά.
Atofina
(62) Η Atofina παράγει βουτυραλδεΰδη μέσω της θυγατρικής Oxochimie στη Lavera. Η Oxochemie δεν διαθέτει ελεύθερη ικανότητα. Η επιχείρηση επιβεβαίωσε (βλέπε καταγραφή της τηλεφωνικής συνομιλίας της 4ης Απριλίου 2003), ότι για την παραγωγή βουτανόλης και 2-EH, που θεωρεί ως την κύρια δραστηριότητά της, έχει υψηλές εσωτερικές ανάγκες. Στην εμπορική αγορά δεν θα ήταν σε θέση να διαθέσει περισσότερο από [... kt]* βουτυραλδεΰδη. Σύμφωνα με την Atofina η τιμή βουτυραλδεΰδης θα έπρεπε να αυξηθεί σημαντικά, πριν η επιχείρηση αποφασίσει να διοχετεύσει μέρος της βουτυραλδεΰδης εσωτερικής χρήσης στην εμπορική αγορά. Η στρατηγική της Atofina και οι περιορισμοί της σε επίπεδο παραγωγικής ικανότητας επιβεβαιώνονται συγκρίνοντας την παραγωγή της επιχείρησης κατά τα τελευταία έτη με την ικανότητά της: η παραγωγή αντιστοιχούσε μονίμως στο υψηλό ποσοστό του [...]* % της ικανότητας. Σύμφωνα με την Atofina η εν λόγω αναλογία είναι εξαιρετική στο συγκεκριμένο τομέα. Στο παρελθόν η Atofina μείωσε την παραγωγή της μόνο για λόγους τακτικής συντήρησης: το 2001 η επιχείρηση διέκοψε την παραγωγή της π.χ. για έναν ολόκληρο μήνα.
Perstorp
(63) Η Perstorp διαθέτει περιορισμένη ελεύθερη ικανότητα. Ωστόσο, η επιχείρηση παραδέχθηκε ότι τα περιθώρια δράσης της είναι μικρότερα από αυτά που δηλώνουν τα απλά αριθμητικά στοιχεία: καταρχήν, η επιχείρηση ανέφερε ότι η πραγματική ικανότητά της είναι κατά [...]* kt χαμηλότερη της ονομαστικής απόδοσής της. Δεύτερον, η Perstorp παράγει και [χημικές ουσίες]*, για τις οποίες χρησιμοποιεί μέρος της ικανότητας παραγωγής βουτυραλδεΰδης, συγκεκριμένα περίπου [...]* kt. Ως εκ τούτου, απομένει στην Perstorp μόνο περίπου [...]* ελεύθερη ικανότητα. Ωστόσο, αυτό υπερβαίνει το 20 % της βορειοευρωπαϊκής αγοράς και αρκεί για να αντισταθμιστεί κάθε μείωση πωλήσεων εκ μέρους των συμβαλλόμενων.
(64) Τέλος, η Perstorp παρά την ελεύθερη ικανότητά της δεν εμφανίζεται στην βορειοευρωπαϊκή αγορά n-βουτυραλδεΰδης ως ιδιαίτερα ανταγωνιστική επιχείρηση. Ο μόνος αγοραστής της επιχείρησης στην εν λόγω περιοχή [πελάτης C]*, με ποσότητες [...]* t το 2001 και [...]* t το 2002. Ο [πελάτης C]* αποφάσισε να απευθυνθεί στον [προμηθευτή A]* και [προμηθευτή B]*. Ως εκ τούτου, ο κύκλος εργασιών της Perstorp στην εν λόγω περιοχή το 2003 ήταν χαμηλότερος από [...]* %, και η θέση των εταιρειών που συμμετέχουν στη συγκέντρωση είναι ως εκ τούτου ισχυρότερη. Στο ερώτημα, γιατί ο [πελάτης C]* άλλαξε προμηθευτή, η επιχείρηση εξήγησε ότι οι τιμές της Perstorp (συγκεκριμένα το τέλος που προστίθεται στην τιμή του προπυλενίου) ήταν κατά πολύ ανώτερες των τιμών, που κατά κανόνα ζητούν οι γερμανοί παραγωγοί και συγκεκριμένα κατά περίπου [...]* ευρώ ανά τόνο (σε σχέση με τέλος ύψους [...]* έως [...]* ευρώ). Σύμφωνα με τον [πελάτη C]* αυτό μπορεί να οφείλεται στο κόστος μεταφοράς βουτυραλδεΰδης από τη Σουηδία.
(65) Ως εκ τούτου, η Perstorp είναι ανταγωνιστική εφόσον οι άλλοι παραγωγοί αυξήσουν το τέλος τους. Αυτό συνέβη το 2001 και το 2002. Το τέλος της Perstorp δεν μεταβλήθηκε αλλά οι τιμές της κατέστησαν ελκυστικές, διότι οι γερμανοί παραγωγοί [πελάτης C]* αύξησαν σημαντικά τις τιμές τους. Το 2003 οι τιμές της BASF και της Celanese επανήλθαν στα φυσιολογικά επίπεδα και ο [πελάτης C]* επέστρεψε πάλι στις εν λόγω εταιρείες. Ο [πελάτης C]* δήλωσε ότι η Perstorp ανησύχησε σοβαρά για τη σημαντική μείωση του κύκλου εργασιών της και επανειλημμένα προσέφερε χαμηλότερες τιμές. Ωστόσο, η χαμηλότερη τιμή που μπόρεσε να προσφέρει η Perstorp ήταν σημαντικά υψηλότερη από τις τιμές της BASF και της Celanese (οι τιμές αυτές αντιστοιχούν σε αυτές που κανονικά ισχύουν στην εν λόγω περιοχή).
(66) Η εν λόγω ανάλυση επιβεβαιώνεται από τα στοιχεία τα οποία συγκεντρώθηκαν στη διάρκεια της διεξοδικής εξέτασης: το 2002, για παράδειγμα, οι τιμές της Perstorp όσον αφορά τη βουτυραλδεΰδη κυμάνθηκαν μεταξύ [...]* και [...]* ευρώ ανά τόνο ([...]* ευρώ στη Γερμανία, [...]* στην Ιταλία), ενώ η BASF και η Celanese πωλούσαν τη βουτυραλδεΰδη τους στη Γερμανία στο ίδιο χρονικό διάστημα σε τιμές που κυμάνθηκαν από [...]* έως [...]* ευρώ. Ο [πελάτης D]* επιβεβαίωσε ότι η Perstorp του προσέφερε τιμές ανάλογου επιπέδου, τις οποίες όμως απέρριψε. Ο [πελάτης E]* επιβεβαίωσε επίσης ότι οι τιμές της Perstorp δεν είναι ανταγωνιστικές.
(67) Όσον αφορά το κόστος μεταφοράς, τα διαθέσιμα στοιχεία επιβεβαιώνουν επίσης τη διαφορά μεταξύ τοπικών παραγωγών και της Perstorp: το κόστος μεταφοράς της Perstorp για παραδόσεις στη Γερμανία κυμαίνεται μεταξύ των 90 και 110 ευρώ ανά τόνο. Σε σύγκριση, το κόστος μεταφοράς της Celanese στην ίδια περιοχή παράδοσης ανέρχεται σε 25 μέχρι 39 ευρώ.
(68) Κατά συνέπεια, η Perstorp μπορεί να θέσει φραγμούς στη συμπεριφορά των τοπικών παραγωγών, μόνο εφόσον αυτοί αυξήσουν τις τιμές τους κατά περίπου [...]* ευρώ/t, ήτοι κατά [10-20]* %. Το γεγονός ότι η BASF και η Celanese στη σχέση τους με τη [πελάτης C]* αντέδρασαν στις προσφορές της Perstorp με μειώσεις της τιμής, καταδεικνύει ότι η Perstorp ασκεί κάποιον ανταγωνιστικό έλεγχο στην BASF και τα μέρη της κοινοποίησης.
Πίνακας 10
Εξέλιξη των πωλούμενων ποσοτήτων n-βουτυραλδεΰδης στην εμπορική αγορά και των μεριδίων αγοράς στον ΕΟΧ κατά τη διάρκεια της τελευταίας τετραετίας.
ΘΕΣΗ ΠΙΝΑΚΑ
BASF
(69) Υπό το πρίσμα των εν λόγω διαπιστώσεων, η BASF φαίνεται να αποτελεί ισχυρό ανταγωνιστή με ελεύθερη ικανότητα για την πραγματοποίηση πρόσθετων πωλήσεων n-βουτυραλδεΰδης στη γερμανοβελγική αγορά. Το 2002, η ελεύθερη ικανότητα της BASF ήταν [...]* kt, που αντιστοιχεί σε [...]* % της ονομαστικής ικανότητας της BASF και σε [άνω του 100 %]* του μεγέθους της εμπορικής αγοράς. Σε αντίθεση με την Perstorp, η BASF μπορεί να προμηθεύει τους αγοραστές στη Γερμανία και στο Βέλγιο με ευνοϊκό κόστος μεταφοράς. Ως εκ τούτου, η BASF θα μπορούσε να χρησιμοποιήσει εύκολα την ελεύθερη ικανότητά της προκειμένου να εξασφαλίσει πρόσθετα μερίδια αγοράς, σε περίπτωση που η ΚΕ θα μείωνε τις πωλήσεις της ή θα αύξανε τις τιμές της.
(70) Απαντώντας στο ερώτημα σχετικά με την ακολουθούμενη στρατηγική στην αγορά n-βουτυραλδεΰδης, η BASF δήλωσε ότι μολονότι σε κάθε περίπτωση αποτελεί ενεργό ανταγωνιστή στην εν λόγω αγορά, όσον αφορά τις επιχειρηματικές δραστηριότητές της ακολουθεί μια συντηρητική και μακροπρόθεσμη τακτική: μια αιφνίδια σημαντική αύξηση των ποσοτήτων που διατίθενται στην αγορά δεν θα απέφερε μακροπρόθεσμα κέρδη, δεδομένου ότι οι τιμές θα παρέμεναν σε χαμηλό επίπεδο ως αποτέλεσμα της αυξημένης παραγωγής. Συγκεκριμένα θα έπρεπε η τιμή, στην οποία θα επωλείτο η βουτυραλδεΰδη, να βρίσκεται σε σωστή αναλογία προς τις τιμές των προϊόντων μεταγενέστερου σταδίου, τα οποία παράγονται εσωτερικά από τη βουτυραλδεΰδη, προκειμένου να επιτευχθούν τα ιδανικά ακαθάριστα κέρδη. Επιπλέον, η εταιρεία θα έπρεπε να επιτύχει συγκεκριμένες τιμές, π.χ., όσον αφορά το "κέρδος επί του επενδυμένου κεφαλαίου (ROCE)". Ως εκ τούτου, η επιχείρηση θα έπρεπε να διαμορφώσει μακροπρόθεσμα τις συναλλαγές της κατά τρόπο ώστε ο κύκλος εργασιών να καλύπτει τις πάγιες δαπάνες και να επιτύχει τους εν λόγω στόχους βάσει σχεδίου. Η εν λόγω στρατηγική ακολουθείται και από άλλους προμηθευτές βουτυραλδεΰδης.
(71) Ωστόσο, το μερίδιο αγοράς της BASF στον ΕΟΧ αυξήθηκε κατά την τελευταία πενταετία από [15 %-25 %]* σε [25 %-35 %]*. Μείωση του εν λόγω ποσοστού σημειώθηκε μόνο το 1999. Η BASF δήλωσε ότι το 1999 είχε σημαντικές απώλειες όσον αφορά τις πωλήσεις στην Perstorp, με αποτέλεσμα να καταστεί σαφές στην BASF ότι έπρεπε να μειώσει την εξάρτησή της από τον εν λόγω αγοραστή(9). Ως εκ τούτου, η BASF αναδιοργάνωσε τον κύκλο αγοραστών της, εξασφάλισε ένα νέο μεγάλο πελάτη και αύξησε τις πωλήσεις της σε [10-20]* kt όπως προκύπτει από τον ακόλουθο πίνακα. Κατ' αυτό τον τρόπο, η BASF μπόρεσε να αυξήσει τις πωλήσεις της στο χρονικό διάστημα 1998-2002 κατά [σαφώς άνω του 35 %]*.
Πίνακας 11
Πωλήσεις n-βουτυραλδεΰδης της BASF στον ΕΟΧ σε κιλοτόνους, από το 1995 έως το 2002
ΘΕΣΗ ΠΙΝΑΚΑ
(72) Ορισμένοι αγοραστές ανέφεραν ότι η BASF δεν είχε καμία ή μόνο περιορισμένη παρουσία στην αγορά ως προμηθευτής. Αυτό συνέβη για παράδειγμα στην περίπτωση συμβάσεων προμήθειας, που η εν λόγω εταιρεία συνήψε πρόσφατα στην [χώρα]* με δύο σημαντικούς αγοραστές: [πελάτης E και πελάτης F]*. Και οι δύο πελάτες ζήτησαν από την BASF προσφορές για το σύνολο των αναγκών τους. Και στις δύο περιπτώσεις η BASF συμφώνησε να πραγματοποιεί παραδόσεις στην αγοραία τιμή (δηλαδή σύμφωνα με τις τιμές της Celanese και της Oxeno), αλλά για περιορισμένη ποσότητα (περίπου το ήμισυ της απαιτούμενης). Ωστόσο, δεδομένης της ιστορικής εξέλιξης των μεριδίων αγοράς, δεν μπορεί από το γεγονός αυτό να εξαχθεί το συμπέρασμα ότι η BASF θα καταστεί στο μέλλον λιγότερο ανταγωνιστική.
(73) Λόγω της διαθέσιμης ελεύθερης ικανότητάς της, η BASF θα είναι και μελλοντικά σε θέση να ανταπεξέλθει σε ενδεχόμενες αυξήσεις των τιμών από την κοινή επιχείρηση. Βάσει των ερευνών της, η Επιτροπή δεν έχει λόγο να θεωρήσει ότι η BASF θα αλλάξει τη μέχρι στιγμής στρατηγική της και ότι σε περίπτωση μείωσης της προσφοράς ή πιθανής μελλοντικής αύξησης της τιμής από τη σχεδιαζόμενη ΚΕ η BASF θα αντιδράσει διευρύνοντας την προσφορά της. Η BASF θα μπορούσε να βελτιώσει τη θέση της στην αγορά και να ελέγξει αποτελεσματικά τη συμπεριφορά της ΚΕ. Η συμπεριφορά της BASF τα τελευταία έτη καταδεικνύει ότι ήταν σε θέση και θεώρησε προς όφελός της να αυξήσει σημαντικά το μερίδιο αγοράς της κατά την προηγούμενη πενταετία.
Νεοεισερχόμενοι και παραγωγοί εκτός του ΕΟΧ
(74) Δεν αναμένεται έντονος ανταγωνισμός από νεοεισερχόμενους: κατά την τελευταία δεκαετία δεν παρουσιάστηκε κανένας νεοεισερχόμενος και το μέγεθος της ευρωπαϊκής αγοράς, που χαρακτηρίζεται ήδη από υψηλή πλεονάζουσα ικανότητα, το κόστος της κατασκευής νέας εγκατάστασης και η αυστηρή ρύθμιση, στην οποία υπόκεινται οι εγκαταστάσεις Seveso, καθιστούν ιδιαίτερα απίθανη τη δημιουργία μιας νέας εγκατάστασης στο άμεσο μέλλον.
(75) Υπάρχουν διάφορα χημικά εργοστάσια εκτός του ΕΟΧ τα οποία παράγουν βουτυραλδεΰδη, συγκεκριμένα η Zaklady στην Πολωνία και δύο άλλες εταιρείες στη Ρωσία και στη Ρουμανία. Ωστόσο, η Επιτροπή δεν διαπίστωσε να υπάρχουν πελάτες οι οποίοι προμηθεύονται από τις ρουμανικές ή τις ρωσικές επιχειρήσεις. Οι εν λόγω επιχειρήσεις βρίσκονται σε απαγορευτική απόσταση, με αποτέλεσμα να μην παρέχουν το επίπεδο ασφάλειας εφοδιασμού, το οποίο απαιτείται από τους ευρωπαίους πελάτες, ιδιαίτερα από αυτούς στη Γερμανία και στο Βέλγιο όπου υπάρχουν προμηθευτές μεγαλύτερης αξιοπιστίας σε μικρότερη απόσταση.
(76) Ολιγάριθμοι αγοραστές στη Γερμανία είχαν προμηθευτεί στο παρελθόν και ενδέχεται να προμηθευθούν και στο μέλλον βουτυραλδεΰδη από τη Zaklady (μερίδιο αγοράς κάτω του [5]* %). Η Zaklady συνιστά σημαντικότερο ανταγωνιστή στην ιταλική αγορά. Διάφοροι γερμανοί αγοραστές ανέφεραν ότι η Zaklady κατά την εκτίμηση τους δεν παρέχει προς το παρόν ένα επαρκώς υψηλό επίπεδο ασφάλειας όσον αφορά τον εφοδιασμό τους, ώστε να αναλάβουν τον κίνδυνο που συνεπάγεται η προμήθεια βουτυραλδεΰδης από τη Zaklady. Επιπλέον, η Zaklady αρνήθηκε επανειλημμένα τη σύναψη μακροπρόθεσμων συμβάσεων προμήθειας (όπως για παράδειγμα στην περίπτωση των Solutia και Kuraray) και δέχεται μόνο συναλλαγές τοις μετρητοίς για μικρά χρονικά διαστήματα. Ο περιορισμός αυτός ενδέχεται να αποτελεί ένδειξη περιορισμένης παραγωγικής ικανότητας ή ανασφαλούς εφοδιασμού με προπυλένιο. Ως εκ τούτου η Zaklady μπορεί να θεωρηθεί ως περιθωριακός ανταγωνιστής στη Γερμανία και στο Βέλγιο, που προς το παρόν δεν φαίνεται να είναι σε θέση να αποτελέσει αντίβαρο στην κοινή επιχείρηση. Αντίθετα, η Zaklady έχει εξελιχθεί κατά τα τελευταία έτη σε σημαντικότερο ανταγωνιστή στην Ιταλία (μερίδιο αγοράς [10 %-20 %]* το 2002 ). Στην εν λόγω χώρα η Zakladay ήταν σαφώς σε θέση να εξασφαλίσει τον εφοδιασμό με βουτυραλδεΰδη μέσω μιας ικανοποιητικής υλικοτεχνικής αλυσίδας. Ως εκ τούτου δεν μπορεί να αποκλειστεί το ενδεχόμενο ότι η Zaklady, δεδομένης της γεωγραφικής εγγύτητάς της προς τη Γερμανία, θα δημιουργήσει κατά τα επόμενα έτη μια αποτελεσματική οργάνωση διανομής και στη Γερμανία, και θα αυξήσει το μερίδιο αγοράς της.
γ) Συμπέρασμα όσον αφορά τη n-βουτυραλδεΰδη
(77) Με βάση τα προαναφερθέντα προκύπτει ότι το σχέδιο συγκέντρωσης θα εξασφαλίσει στην κοινή επιχείρηση μερίδιο αγοράς ύψους [60 %-70 %]* στη βορειοευρωπαϊκή αγορά βάσει του 2002. Μολονότι το εν λόγω μερίδιο αγοράς φαίνεται υψηλό, έχει μειωθεί σημαντικά κατά τα τελευταία έτη λόγω των μεριδίων αγοράς που απώλεσε η Celanese. Εκτός αυτού, τα μερίδια αγοράς, λόγω του ιδιαίτερα μικρού μεγέθους της ελεύθερης εμπορικής αγοράς και των ελάχιστων πελατών, δεν αποτελούν αξιόπιστο δείκτη ισχύος στην αγορά, και όπως προκύπτει από την εξέλιξη των μεριδίων αγοράς κατά την τελευταία πενταετία (βλέπε αιτιολογικές σκέψεις 58 και 71), υφίσταται ανταγωνισμός στην αγορά n-βουτυραλδεΰδης. Μολονότι η αγορά παρουσιάζει ήδη ιδιαίτερα υψηλό βαθμό συγκέντρωσης, οι κύριοι ανταγωνιστές των συμβαλλόμενων, συγκεκριμένα η BASF, και σε μικρότερο βαθμό η Perstorp, διαθέτουν ελεύθερες ικανότητες, οι οποίες επαρκούν για να αποτρέψουν μια μείωση των πωλήσεων ή αύξηση των τιμών από τα μέρη της συγκέντρωσης. Επιπλέον, η Επιτροπή δεν έχει συγκεντρώσει επαρκή στοιχεία που να αποδεικνύουν ότι η BASF θα τροποποιούσε τη μέχρι στιγμής στρατηγική της και δεν θα χρησιμοποιούσε την ελεύθερη ικανότητά της, αλλά αντ' αυτού θα ακολουθούσε μια αύξηση της τιμής εκ μέρους των συμβαλλόμενων. Τέλος η Zaklady επέτυχε να δημιουργήσει μια υλικοτεχνική αλυσίδα στην ακριβή νοτιοευρωπαϊκή αγορά. Ως εκ τούτου δεν αποκλείεται το ενδεχόμενο, σε περίπτωση μιας μικρής και σημαντικής, αλλά μόνιμης αύξησης της τιμής, η Zaklady να αυξήσει τις παραδόσεις της στη βορειοευρωπαϊκή αγορά.
(78) Ως εκ τούτου διαπιστώνεται ότι η εξεταζόμενη συγκέντρωση δεν θα οδηγήσει στη δημιουργία ή την ενίσχυση δεσπόζουσας θέσης στην αγορά.
δ) Δεσμεύσεις που πρότειναν να αναλάβουν οι συμβαλλόμενοι
(79) Η Επιτροπή λαμβάνει υπόψη της τις ακόλουθες δεσμεύσεις που πρότειναν να αναλάβουν οι συμβαλλόμενοι:
α) Οι συμβαλλόμενοι δέχονται να συνεχίσουν τον μακροπρόθεσμο και ασφαλή εφοδιασμό των πελατών τους με βουτυραλδεΰδη σύμφωνα με τη μέχρι στιγμής εμπορική δραστηριότητά τους. Για το σκοπό αυτό δηλώνουν διατεθειμένοι να παρατείνουν όλες υπάρχουσες συμβάσεις προμήθειας με πελάτες, οι οποίοι προμηθεύονται από αυτούς βουτυραλδεΰδη, εφόσον το επιθυμούν οι εν λόγω πελάτες με τον ακόλουθο τρόπο: [...]* από άποψη όγκου οι συμβαλλόμενοι δέχονται να διατηρηθούν τουλάχιστον οι ετήσια αγοραζόμενες ποσότητες βουτυραλδεΰδης. Η παρούσα τιμή προμήθειας και ο τύπος υπολογισμού της, διατηρείται ως έχει, διορθωμένη μόνο κατά έναν συντελεστή ευελιξίας των τιμών βάσει του κόστους και του πληθωρισμού με τις συνήθεις παραμέτρους· [...]*.
β) [...]*
γ) [...]*
Οι δεσμεύσεις αυτές δεν αποτελούν προϋπόθεση για τη χορήγηση απαλλαγής.
2. ΒΟΥΤΑΝΟΛΗ
1) Η ΑΓΟΡΑ ΑΝΑΦΟΡΑΣ
(80) Η βουτανόλη (BuOH) αποτελεί προϊόν διάσπασης της βουτυραλδεΰδης, από την οποία παράγεται με καταλυτική υδρογόνωση. Η βουτανόλη χρησιμεύει ως πρόδρομη ουσία για σειρά χημικών ενδιάμεσων προϊόντων, όπως για παράδειγμα οξικό βουτύλιο, ακρυλικό βουτύλιο και φθαλικός πλαστικοποιητής. Δεν υπάρχουν υποκατάστατα προϊόντα τα οποία μπορούν να αντικαταστήσουν ικανοποιητικά τη βουτανόλη. Μόνο στον τομέα των βερνικιών είναι δυνατή από τεχνική άποψη η αντικατάσταση της βουτανόλης από σειρά άλλων προϊόντων με ανάλογες ιδιότητες διάλυσης και εξάτμισης (όπως για παράδειγμα προπυλική αλκοόλη, κετόνη, γλυκοαιθέρας ή άλλες αρωματικές ουσίες). Λόγω της έλλειψης επαρκών δυνατοτήτων υποκατάστασης μπορεί να θεωρηθεί ότι η αγορά προϊόντος δεν περιλαμβάνει άλλα προϊόντα πλην της βουτανόλης.
(81) Η βουτανόλη απαντά επίσης σε δύο ισομερή: n- και ισοβουτανόλη. Η n-βουτανόλη παράγεται από n-βουτυραλδεΰδη και η ισοβουτανόλη από ισο-βουτυραλδεΰδη. Ορισμένα στοιχεία υποδηλώνουν την ύπαρξη ξεχωριστών αγορών προϊόντος για τις δύο ποικιλίες βουτανόλης. Όσον αφορά τη ζήτηση υπάρχει περιορισμένη δυνατότητα υποκατάστασης. Για τις περισσότερες εφαρμογής είναι δυνατή η χρήση μόνο του ενός ισομερούς· μόνο όσον αφορά τους διαλύτες υπάρχει η δυνατότητα αμοιβαίας υποκατάστασης μεταξύ των δύο ισομερών. Από την άποψη των παραγωγών δεν υπάρχει επίσης δυνατότητα υποκατάστασης (ευελιξία μετατροπή της παραγωγής). Οι παραγωγοί δεν είναι σε θέση να μετατρέψουν την παραγωγή τους από παραγωγή n-βουτανόλης σε άξια λόγου παραγωγή ισοβουτανόλης. Αυτό οφείλεται στο γεγονός ότι κατά την παραγωγή της πρόδρομης ουσίας βουτυραλδεΰδης προκύπτουν τα δύο ισομερή n- και ισο-βουτυραλδεΰδη σε μια ουσιαστικά σταθερή σχέση. Εάν για παράδειγμα ένας παραγωγός βουτανόλης επιθυμούσε να αυξήσει την παραγωγή του σε ισοβουτανόλη θα έπρεπε παράλληλα να αυξήσει και την παραγωγή ισο-βουτυραλδεΰδης. Εάν συμβεί αυτό θα αυξηθεί στον ίδιο βαθμό και η παραγωγή n-βουτυραλδεΰδης. Στην περίπτωση αυτή, ο παραγωγός θα έπρεπε να εξασφαλίσει τρόπο χρησιμοποίησης της πλεονάζουσας n-BuH. Σε πολλές περιπτώσεις η παραγωγή n-βουτανόλης θα αποτελούσε τη μοναδική δυνατότητα. Ως αποτέλεσμα, θα έπρεπε να αυξηθεί στον ίδιο βαθμό η παραγωγή και των δύο ισομερών βουτανόλης.
(82) Ενδέχεται όμως να προκύψει και η ακόλουθη κατάσταση: ένας ολοκληρωμένος παραγωγός παράγει βουτυραλδεΰδη, η οποία απαντά και στα δύο ισομερή. Για την παραγωγή περαιτέρω επεξεργασμένων προϊόντων απαιτείται ωστόσο κυρίως ένα από τα δύο ισομερή, π.χ. ισο-βουτυραλδεΰδη, με αποτέλεσμα να περισσεύει μόνο μια ελάχιστη ποσότητα ισο-βουτυραλδεΰδης για υδρογόνωση, δηλαδή για την παραγωγή ισοβουτανόλης. Ο εν λόγω παραγωγός θα παράγει στη συνέχεια μια μεγαλύτερη ποσότητα n-βουτανόλης, αλλά μόνο μια μικρή ποσότητα ισοβουτανόλης. Σε μία τέτοια περίπτωση δεν υπάρχει η δυνατότητα προσφοράς μεγαλύτερης ποσότητας ισοβουτανόλης, χωρίς να εγκαταλειφθεί η επεξεργασίας της ισο-BuH και η πώληση των προϊόντων που παράγονται από αυτή.
(83) Ως εκ τούτου, ορισμένοι από τους παραγωγούς, ανάλογα με το ποια προϊόντα παράγουν από τα δύο ισομερή βουτυραλδεΰδης, επιτυγχάνουν διαφορετικά μερίδια αγοράς όσον αφορά την n- και την ισοβουτανόλη. Αυτό ωστόσο δεν ισχύει για τους συμβαλλόμενους, οι οποίοι διαθέτουν ανάλογα υψηλά μερίδια αγοράς και στα δύο ισομερή βουτανόλης.
(84) Υπέρ της ύπαρξης ξεχωριστών αγορών συνηγορεί επίσης το γεγονός ότι η εξέλιξη της τιμής των δύο ισομερών δεν είναι παράλληλη. Κατά τη διάρκεια, για παράδειγμα, του 1998 η τιμή της n-βουτανόλης ήταν κατά 15 % υψηλότερη από αυτή της ισοβουτανόλης, ενώ για το 2002 οι μέσες τιμές ήταν σχεδόν ίδιες.
(85) Το ερώτημα εάν υφίστανται ξεχωριστές αγορές όσον αφορά την n- και την ισο-βουτανόλη, μπορεί ωστόσο να παραμείνει ανοικτό, δεδομένου ότι η συγκέντρωση φαίνεται να συμβιβάζεται με την κοινή αγορά είτε υπάρχει μια ενιαία αγορά βουτανόλης είτε υπάρχουν ξεχωριστές για τα δύο ισομερή.
2) Η ΓΕΩΓΡΑΦΙΚΗ ΑΓΟΡΑ ΑΝΑΦΟΡΑΣ
(86) Κατά την άποψη των συμβαλλόμενων η αγορά βουτανόλης είναι (τουλάχιστον) διαστάσεων ΕΟΧ. Μέρος των αγοραστών αντίθετα θεωρεί ρεαλιστικότερο το διαχωρισμό εθνικών αγορών.
(87) Από τις έρευνες της Επιτροπής προέκυψε ότι με βάση ορισμένα στοιχεία, οι γερμανοί παραγωγοί διαθέτουν συγκριτικά πλεονεκτήματα έναντι των ξένων παραγωγών κατά τον εφοδιασμό γερμανών πελατών με βουτανόλη το αυτό φαίνεται επίσης και στα εμφανώς υψηλότερα μερίδια αγοράς των συμβαλλόμενων στη Γερμανία. Τα εν λόγω πλεονεκτήματα ωστόσο δεν είναι τόσο σημαντικά ώστε να δικαιολογούν τον διαχωρισμό εθνικών αγορών. Επιπλέον, δεν φαίνεται να υπάρχει μια περιφερειακή αγορά αποτελούμενη από τη Γερμανία και τις γειτονικές χώρες.
(88) Σε κάθε περίπτωση, από την άνιση κατανομή των μεριδίων αγοράς στα διαφορετικά κράτη μέλη του ΕΟΧ δεν μπορεί να εξαχθεί το συμπέρασμα ότι υπάρχουν ξεχωριστές αγορές. Καταρχήν πρέπει να ληφθεί υπόψη ότι δεν διαπιστώνεται η ύπαρξη μοντέλου σύμφωνα με το οποίο οι κατασκευαστές διαθέτουν στις αντίστοιχες χώρες καταγωγής τους ισχυρή θέση. Ναι μεν οι συμβαλλόμενοι είναι ιδιαίτερα επιτυχείς στη Γερμανία, αλλά εξασφαλίζουν σημαντικά μερίδια αγοράς και στη Σουηδία και τη Γαλλία, τις χώρες καταγωγής των ανταγωνιστών τους Perstorp και Atofina. Αντίστροφα, η BASF δεν διαθέτει κατά μέσο όρο υψηλά μερίδια αγοράς στη Γερμανία.
(89) Τα έξοδα μεταφοράς δεν δικαιολογούν καθορισμό αγοράς μικρότερης του ΕΟΧ. Σύμφωνα με στοιχεία από την DB Cargo, τα μειονεκτήματα των σημαντικότερων ανταγωνιστών των συμβαλλόμενων όσον αφορά τα έξοδα μεταφοράς υπολογίζονται σε 3 % έως 6 %. Η εν λόγω ελάχιστη διαφορά δεν δημιουργεί άξιες λόγου δυσκολίες στους ξένους προμηθευτές όσον αφορά την πώληση βουτανόλης και στη Γερμανία.
(90) Επίσης, δεν διαπιστώνεται ότι είναι αδύνατο για τους ξένους παραγωγούς να προσφέρουν βουτανόλη στη γερμανική αγορά για λόγους ασφάλειας εφοδιασμού. Ωστόσο, αληθεύει ότι η ασφάλεια εφοδιασμού από την πλευρά της ζήτησης αποτελεί σημαντική παράμετρο ανταγωνισμού μαζί με την τιμή και την ποιότητα των προϊόντων. Ωστόσο, δεν θεωρείται ότι ως εκ τούτου είναι αδύνατη η είσοδος ξένων προμηθευτών στη γερμανική αγορά, διότι οι ξένοι προμηθευτές λόγω της μεγάλης απόστασης μεταξύ του εργοστασίου της και του τόπου εγκατάστασης του πελάτη δεν μπορούν να προσφέρουν επαρκείς εγγυήσεις όσον αφορά την ασφάλεια εφοδιασμού. Αυτό φαίνεται ήδη από τις απαντήσεις στη σχετική ερώτηση της Επιτροπής, από τις οποίες προκύπτει ότι οι πελάτες δεν αποδίδουν ιδιαίτερη σημασία στο κριτήριο "ο παραγωγός δεν βρίσκεται σε μεγάλη απόσταση". Δεν προέκυψε επίσης ότι οι πιθανότητες μη έγκαιρου εφοδιασμού αυξάνονται σημαντικά ανάλογα με την απόσταση προς τον πελάτη.
(91) Τέλος, πρέπει να ληφθεί υπόψη το γεγονός ότι οι ξένοι προμηθευτές μπορούν να κατασκευάσουν ή να νοικιάσουν μια δεξαμενή στη Γερμανία. Παράδειγμα από το πρόσφατο παρελθόν είναι η περίπτωση της σουηδικής εταιρείας Perstorp, που το 2001 έθεσε σε λειτουργία δεξαμενή στο Αμβούργο και κατ' αυτόν τον τρόπο μπόρεσε να επεκτείνει σημαντικά τις παραδόσεις της ιδίως στη Γερμανία, καθώς και η νοτιοαφρικανική εταιρεία παραγωγής Sasol, η οποία κατασκευάζει δεξαμενή βουτανόλης στο Marl.
3) ΣΥΜΒΙΒΑΣΙΜΟ ΤΗΣ ΣΥΓΚΕΝΤΡΩΣΗΣ ΜΕ ΤΗΝ ΚΟΙΝΗ ΑΓΟΡΑ
(92) Η συγκέντρωση οδηγεί στη δημιουργία σημαντικών μεριδίων αγοράς σε επίπεδο ΕΟΧ για βουτανόλη. Ωστόσο, η θέση των συμβαλλόμενων στην αγορά μετά τη συγκέντρωση δεν είναι τόσο σημαντική ώστε να υπάρχει ο κίνδυνος δεσπόζουσας θέσης, η οποία θα παρεμπόδιζε σημαντικά την άσκηση ουσιαστικού ανταγωνισμού στην κοινή αγορά ή σε σημαντικό τμήμα της.
(93) Η εν λόγω εκτίμηση ισχύει είτε θεωρηθεί ότι υπάρχει μια ενιαία αγορά βουτανόλης είτε οριοθετηθεί ξεχωριστή αγορά για κάθε ένα από τα δύο ισομερή βουτανόλης.
Εκτίμηση από άποψη ανταγωνισμού με βάση τον ΕΟΧ ως αγορά βουτανόλης
(94) Σε περίπτωση που ως αγορά βουτανόλης θεωρηθεί ο ΕΟΧ και δεν γίνει διάκριση μεταξύ n- και ισοβουτανόλης, μετά τη συγκέντρωση θα προκύψει η ακόλουθη διάρθρωση αγοράς:
Πίνακας 12
Μερίδια αγοράς βουτανόλης
ΘΕΣΗ ΠΙΝΑΚΑ
(95) Για το 2002 η Επιτροπή διαπίστωσε ότι το μέγεθος της ελεύθερης αγοράς υπερβαίνει ελαφρά τους 266 kt. Εξ αυτών [...]*kt αναλογούν στην Celanese ([20 %-30 %]*) και [... kt]* ([20 %-30 %)]* στην Oxeno. Κατά συνέπεια οι συμβαλλόμενοι θα αποκτήσουν συνολικό μερίδιο αγοράς [50 %-60 %]*. Το μερίδιο της Oxeno και ως εκ τούτου το συνδυασμένο μερίδιο αγοράς των συμβαλλόμενων (και το μέγεθος της αγοράς) είναι μεγαλύτερο από αυτό που φαίνεται στον πίνακα, δεδομένου ότι στα στοιχεία της Oxeno δεν περιλαμβάνονται παραδόσεις σε κοινή επιχείρηση με [...]*, στην οποία η Degussa συμμετέχει με 50 %. Εάν η εν λόγω επιχείρηση θεωρηθεί ανεξάρτητη από την Oxeno, οι αντίστοιχες παραδόσεις πρέπει να θεωρηθούν ως μέρος της εμπορικής αγοράς και όχι ως παραδόσεις στο εσωτερικό του ομίλου.
(96) Ο δεύτερος μεγαλύτερος προμηθευτής μετά την κοινή επιχείρηση θα είναι η σουηδική επιχείρηση Perstorp, η οποία με πωλήσεις ύψους [...]* kt θα διαθέτει μερίδιο αγοράς ελαφρά υψηλότερο του 20 % [...]*.
(97) Όλοι οι υπόλοιποι προμηθευτές διαθέτουν μερίδια αγοράς κάτω του 10 %. Στην κατηγορία "εισαγωγές" περιλαμβάνονται εισαγωγές από χώρες εκτός του ΕΟΧ. Ο σημαντικότερος εισαγωγέας είναι η πολωνική επιχείρηση Zaklady, ενώ υπάρχουν και άλλοι έμποροι οι οποίοι εισάγουν στον ΕΟΧ βουτανόλη ρωσικής και τσεχικής παραγωγής.
(98) Ωστόσο, οι συμβαλλόμενοι επισήμαναν δικαιολογημένα μια σειρά αποτελεσμάτων, βάσει των οποίων αναμένεται ότι το μερίδιο αγοράς της κοινής επιχείρησης θα είναι στο μέλλον σημαντικά χαμηλότερο, και συγκεκριμένα [30 %-40 %]*. Οι αντίστοιχες διορθώσεις σημειώνονται στον πίνακα 12 στη στήλη "2002+".
(99) Εάν οι παραδόσεις στην ΚΕ με [...]* υπολογιστούν ως μέρος της εμπορικής αγοράς, τούτο σημαίνει ότι τα αριθμητικά στοιχεία τόσο των παραδόσεων της Oxeno καθώς και του μεγέθους της αγοράς θα πρέπει να αυξηθούν κατά [30-40 kt]*, το οποίο οδηγεί σε αύξηση του συνδυασμένου μεριδίου αγοράς κατά [... %]* (αποτέλεσμα [...]*).
(100) Το "αποτέλεσμα Ineos" έχει την αντίστροφη επίδραση, και προκύπτει από το γεγονός ότι η Ineos δεν ανήκει πλέον στη BP, με αποτέλεσμα οι παραδόσεις της BP στην εγκατάστασή της οξικού βουτυλίου στην Αμβέρσα που μέχρι τώρα αποτελούσαν παραδόσεις στο εσωτερικό του ομίλου, πρέπει πλέον να ενταχθούν στην εμπορική αγορά. Αυτό οδηγεί σε αύξηση του μεγέθους της αγοράς και του μεριδίου της BP κατά περίπου [...]* kt και σε σημαντική αύξηση του μεριδίου αγοράς της BP, που καθίσταται ο δεύτερος μεγαλύτερος ανταγωνιστής της ΚΕ.
(101) Τέλος, θα πρέπει να ληφθεί υπόψη η έναρξη λειτουργίας του νέου εργοστασίου βουτανόλης στη Νότια Αφρική και μιας δεξαμενής για n-βουτανόλη στο Marl από τη Sasol. Αυτό θα έχει δύο επιπτώσεις. Αφενός, η Sasol θα μπορεί στο μέλλον να καλύπτει τις ανάγκες της στο Marl με βουτανόλη που θα παράγει και θα εισάγει η ίδια από τη Νότια Αφρική. Για το σκοπό αυτό, η Sasol έχει ήδη καταγγείλει τη σύμβαση προμήθειας με την Oxeno. Αυτό οδηγεί σε μείωση των πωλήσεων της Oxeno στην αγορά ύψους [...]* ("αποτέλεσμα Sasol 1"). Αφετέρου, η Sasol θα είναι σε θέση να εφοδιάζει πελάτες στον ΕΟΧ ("αποτέλεσα Sasol 2"). Ανάλογα με το ύψος των πωλήσεων της Sasol σε τρίτες επιχειρήσεις και σε ποιο βαθμό αυτό θα συμβεί σε βάρος των συμβαλλόμενων, προκύπτει συνδυασμένο μερίδιο αγοράς ελαφρά υψηλότερο ή χαμηλότερου του [30 %-40 %]*. Στον υπολογισμό, που αποτελεί τη βάση του πίνακα 12, θεωρήθηκε ότι η Sasol, εκτός των πωλήσεων από το εργοστάσιο στο Brunsbüttel, θα επιτύχει συνολικά την πώληση [...]* πρόσθετων kt βουτανόλης, εκ των οποίων [...]* kt σε βάρος των συμβαλλόμενων. Σύμφωνα με τους υπολογισμούς των συμβαλλόμενων και τα δύο αριθμητικά στοιχεία είναι ελαφρά υψηλότερα.
(102) Οι συμβαλλόμενοι επισημαίνουν περαιτέρω ότι έχουν χάσει έναν σημαντικό πελάτη [...]* ως αγοραστή, και ως εκ τούτου αναμένουν ότι το μερίδιο αγοράς της κοινής επιχείρησης θα μειωθεί περαιτέρω στο μέλλον. Ωστόσο, η απώλεια του εν λόγω πελάτη συνεπάγεται μια ασήμαντη μείωση του σωρευμένου μεριδίου αγοράς.
(103) Κατά την εκτίμηση των αναφερθέντων αποτελεσμάτων θα πρέπει ωστόσο να ληφθεί υπόψη το εξής: [....]*. Για την εκτίμηση της ισχύος της μελλοντικής ΚΕ στην αγορά το "αποτέλεσμα Sasol 1" έχει ως εκ τούτου σημασία, η οποία είναι σημαντικά μικρότερη από αυτή που έχει η σχετική μείωση των μεριδίων αγοράς.
(104) Αντίθετα, κατά την εκτίμηση της σημασίας που έχει το αποτέλεσμα [...]*, διαπιστώνεται ότι η επιχείρηση στην οποία πραγματοποιούνται οι παραδόσεις αποτελεί κοινή επιχείρηση που ανήκει εξ ημισείας σε μια επιχείρηση του ομίλου Degussa και μια άλλη. Ως εκ τούτου, θα πρέπει να θεωρηθεί ότι ο σχετικός αγοραστής ελέγχεται από κοινού από την Degussa και [...]*. Ως εκ τούτου, οι αντίστοιχες παραδόσεις δεν θα πρέπει να αντιμετωπιστούν όπως οι άλλες παραδόσεις στην ελεύθερη αγορά.
(105) Κατά τον υπολογισμό των μεριδίων αγοράς ελήφθησαν υπόψη οι όγκοι των πωλήσεων. Αφενός, διότι όσον αφορά τις ποσότητες πωλήσεων υπάρχουν πληρέστερα στοιχεία από ό,τι για τους κύκλους εργασιών. Αφετέρου, οι διαφορές τιμής αντανακλούν στην περίπτωση αυτή περισσότερο τις διακυμάνσεις των τιμών πρώτων υλών παρά τον καθορισμό τιμών ανάλογα με την ισχύ στην αγορά. Γενικά, οι αριθμοί όσον αφορά τα μερίδια αγοράς δεν διαφέρουν σημαντικά ανάλογα με τον όγκο και τα έσοδα των πωλήσεων.
(106) Είναι γεγονός ότι οι συμβαλλόμενοι διαθέτουν συνδυασμένο μερίδιο αγοράς περίπου 40 %, το οποίο θεωρείται υψηλό και είναι δύο φορές υψηλότερο από αυτό των επόμενων δύο ανταγωνιστών Perstorp και BP. Επιπλέον, η κοινή επιχείρηση θα διαθέτει το διαρθρωτικό πλεονέκτημα να αποτελεί τον μοναδικό ευρωπαίο προμηθευτή με δύο εγκαταστάσεις παραγωγής. Το γεγονός αυτό προσφέρει πλεονεκτήματα, για παράδειγμα σε περίπτωση (προγραμματισμένων ή απρόβλεπτων) διακοπών της παραγωγής.
(107) Ωστόσο, πρέπει να ληφθεί υπόψη ότι η συμπεριφορά των συμβαλλόμενων υπόκεινται σε ανταγωνιστικό έλεγχο σε επαρκή βαθμό. Ο ανταγωνιστικός έλεγχος πηγάζει κατά κύριο λόγο από τους ανταγωνιστές Perstorp και BP. Οι δύο αυτοί προμηθευτές επιτυγχάνουν μερίδια αγοράς περίπου [10 %-20 %]*. Μολονότι οι εν λόγω επιχειρήσεις είναι ως εκ τούτου σαφώς μικρότερες από την κοινή επιχείρηση, διαθέτουν ωστόσο το απαραίτητο μέγεθος ώστε η κοινή επιχείρηση να μη μπορεί να τις αγνοήσει.
(108) Η Perstorp διαθέτει μια δεξαμενή στο Αμβούργο, από την οποία μπορεί να προμηθεύσει και γερμανούς πελάτες υπό όρους παρόμοιους με αυτούς που προσφέρουν οι γερμανοί παραγωγοί.
(109) Η BP προμηθεύεται τη βουτανόλη της από την Oxochimie, την κοινή επιχείρηση με την Atofina. Στο παρελθόν η εν λόγω επιχείρηση κατανάλωνε σχεδόν το σύνολο της παραγωγής βουτανόλης της για εσωτερική χρήση. Ωστόσο, μετά την πώληση του εργοστασίου βουτυλικού οξυλίου της BP στην Αμβέρσα στην εταιρεία Ineos, οι αντίστοιχες παραδόσεις θα πρέπει να ενταχθούν στην ελεύθερη αγορά. Είναι γεγονός ότι η BP δεσμεύεται ακόμα για συγκεκριμένο χρονικό διάστημα με σύμβαση εφοδιασμού της Ineos. Το αργότερο μετά τη λήξη της εν λόγω σύμβασης η BP θα είναι στη διάθεση και άλλων αγοραστών ως εναλλακτικός προμηθευτής. Εκτός αυτού, η BP πραγματοποιεί ήδη από τώρα παραδόσεις μικρών αλλά όχι αμελητέων ποσοτήτων με συναλλαγές τοις μετρητοίς.
(110) Κάποια ανταγωνιστική πίεση θα προέλθει επίσης από τους άλλους προμηθευτές, και συγκεκριμένα τις εταιρείες BASF, Atofina, Zaklady και Sasol. Ωστόσο, πρέπει να σημειωθεί ότι σε κάθε περίπτωση προμηθευτή υπάρχουν συνθήκες οι οποίες υποδηλώνουν ότι η ανταγωνιστική πίεση που θα προέλθει από αυτούς δεν θα είναι ιδιαίτερα ισχυρή. Για παράδειγμα, και η BASF επιτυγχάνει μερίδιο αγοράς περίπου [0 %-10 %]*. Ωστόσο, στην περίπτωση αυτή είναι περιοριστικό το γεγονός ότι διάφοροι πελάτες εξέφρασαν την άποψη ότι η εν λόγω επιχείρηση λόγω της υψηλής εσωτερικής ζήτησής της και του προσανατολισμού της σε περαιτέρω επεξεργασμένα προϊόντα στο πλαίσιο της στρατηγικής ενώσεων που ακολουθεί, δεν είναι μονίμως παρούσα στην αγορά και ως εκ τούτου δεν μπορεί να θεωρηθεί ως πλήρως αξιόπιστη εναλλακτική λύση. Η Atofina αναπτύσσει επίσης δραστηριότητες στην αγορά, κυρίως της Γαλλίας και της Ιταλίας. Ωστόσο, η ανταγωνιστική πίεση εκ μέρους της Atofina θα ήταν περιορισμένη, διότι η επιχείρηση λειτουργεί ήδη στο όριο ικανότητάς της. Η Zaklady αναπτύσσει επίσης δραστηριότητες στην αγορά του ΕΟΧ, αλλά επίσης δεν θεωρείται από την πλειονότητα των ερωτηθέντων αγοραστών ως πραγματική εναλλακτική λύση, μεταξύ άλλων, διότι αντιμετωπίζει ήδη οικονομικές δυσκολίες και ως εκ τούτου έχει περιορισμένη οικονομική ελευθερία. Οι πελάτες ανέφεραν για παράδειγμα ότι η Zaklady δεν ήταν σε θέση να συνάψει μακροπρόθεσμες συμβάσεις. Η πρόσθετη ανταγωνιστική πίεση θα προκύψει κατά πάσα πιθανότητα από τη Sasol. Η εν λόγω επιχείρηση παράγει στη Νότια Αφρική· ως πρώτη ύλη για την παραγωγή προπυλενίου δεν χρησιμοποιεί πετρέλαιο αλλά άνθρακα που προέρχεται από νοτιοαφρικανικά ορυχεία. Η διάρθρωση κόστους της εν λόγω επιχείρησης, ως εκ τούτου, διαφέρει έντονα από αυτή των άλλων προμηθευτών. Η Sasol κατασκευάζει στο χημικό πάρκο Marl μια μεγάλη δεξαμενή, από την οποία θα μπορεί να προμηθεύει πελάτες, ιδίως στη Γερμανία και στις Χώρες Μπενελούξ, υπό ευνοϊκούς όρους κόστους. Η Sasol διαθέτει επίσης μικρές, αλλά όχι εντελώς ασήμαντες ποσότητες βουτανόλης από την εγκατάστασή της στο Brunsbüttel, στην οποία παράγονται αλκοόλες μακράς αλυσίδας άνθρακα,διαδικασίαστοπλαίσιοτης οποίας λαμβάνεται n-βουτανόλη ως παραπροϊόν. Τέλος, οι συμβαλλόμενοι επισημαίνουν τις εισαγωγές από την Τσεχική Δημοκρατία και τη Ρωσία, οι οποίες διεκπεραιώνονται μέσω εμπόρων στον ΕΟΧ. Από τις εν λόγω επιχειρήσεις θα πρέπει να προκύψει κάποια ανταγωνιστική πίεση, αν και ελάχιστη, τουλάχιστον στο βαθμό που οι επιχειρήσεις αυτές θεωρούνται ως πιθανοί προμηθευτές για άμεσες παραδόσεις.
Αντισταθμιστική ισχύς των αγοραστών
(111) Οι αγοραστές μπορούν επίσης να ασκήσουν σε κάποιο βαθμό έλεγχο όσον αφορά τη συμπεριφορά των συμβαλλόμενων. Στους αγοραστές βουτανόλης περιλαμβάνονται και μεγάλες επιχειρήσεις, οι οποίες έχουν καλή γνώση των δεδομένων της αγοράς και των παραγόντων διαμόρφωσης των τιμών και διαθέτουν αγοραστική ισχύ. Το 2002, για παράδειγμα, η Celanese διέθετε μόνο [...]* πελάτες· οι πέντε μεγαλύτεροι πελάτες αντιπροσωπεύουν άνω το [... %]* των πωλήσεων. Ανάλογη είναι η κατάσταση της Oxeno: οι πέντε μεγαλύτεροι πελάτες αντιπροσωπεύουν το [... %]* των πωλήσεων, οι δέκα μεγαλύτεροι το [... %]*, και οι 20 μεγαλύτεροι το [... %]*. Οι εν λόγω πελάτες διαθέτουν κάποια αγοραστική ισχύ. Ορισμένοι, για παράδειγμα, των εν λόγω αγοραστών ακολουθούν μια στρατηγική "πολλαπλών προμηθευτών", προκειμένου να αποφύγουν την εξάρτησή τους από έναν μόνον προμηθευτή. Δεδομένου ότι ανταγωνιστικός έλεγχος μπορεί να ασκηθεί επίσης όταν ο αγοραστής καλύπτει μέρος μόνο της ζήτησης από άλλους προμηθευτές, θα πρέπει να θεωρηθεί ότι οι αγοραστές διαθέτουν κάποια αγοραστική ισχύ, που θα περιόριζε την ισχύ της ΚΕ στην αγορά. Σε αντίθεση με τη βουτυραλδεΰδη, σημαντικό μέρος της παραγωγής βουτανόλης διατίθεται στην ελεύθερη αγορά· η Perstorp δεν έχει καμία "δέσμια χρήση" για τη βουτανόλη και διαθέτει το σύνολο της παραγωγής της στην εμπορική αγορά. Ως εκ τούτου, στην περίπτωση αυτή δεν ισχύει το επιχείρημα ότι οι μεγάλοι αγοραστές δεν διαθέτουν για το λόγο αυτό αγοραστική ισχύ, διότι οι προμηθευτές δεν βασίζονται στις πωλήσεις στην ελεύθερη αγορά.
Συμπέρασμα λαμβάνοντας υπόψη τον ΕΟΧ ως ενιαία αγορά βουτανόλης
(112) Κατά συνέπεια, δεν υπάρχει κίνδυνος η συγκέντρωση να δημιουργήσει δεσπόζουσα θέση στην αγορά βουτανόλης στον ΕΟΧ, η οποία θα παρεμπόδιζε την άσκηση αποτελεσματικού ανταγωνισμού στην κοινή αγορά.
Εκτίμηση από άποψη ανταγωνισμού λαμβάνοντας υπόψη δύο ξεχωριστές αγορές n- και ισοβουτανόλης
(113) Εάν θεωρηθεί ότι υφίστανται ξεχωριστές αγορές για την n- και την ισοβουτανόλη, η διάρθρωση και η εκτίμηση από άποψη ανταγωνισμού της αγοράς n-βουτανόλης αντιστοιχεί ουσιαστικά στην προαναφερθείσα εκτίμηση της συνολικής αγοράς βουτανόλης. Αυτό εξηγείται ήδη από το γεγονός ότι περίπου πέντε έκτα της ελεύθερης αγοράς βουτανόλης αφορούν την n-βουτανόλη. Τα μερίδια αγοράς των συμβαλλόμενων όσον αφορά την n-βουτανόλη είναι ελαφρά υψηλότερα από ό,τι στη συνολική αγορά βουτανόλης. Σύμφωνα με τις έρευνες της Επιτροπής, το μέγεθος της αγοράς από το 1999 μέχρι το 2002 ήταν περίπου 152, 168, 214 και 203 kt. Για το 2002 το μερίδιο αγοράς των συμβαλλόμενων διαμορφώθηκε σαφώς σε ποσοστό άνω του 50 % [... %]*· ωστόσο, η τιμή του είναι κατά 3 % υψηλότερη από ό,τι στην περίπτωση που η εκτίμηση βασιστεί σε μια συνολική αγορά βουτανόλης. Κατά την περίοδο 1999-2001 το κοινό μερίδιο αγοράς των συμβαλλόμενων ήταν +/- 4 % σε σύγκριση με την τιμή που προκύπτει για τη συνολική αγορά βουτανόλης. Το 1999 το μερίδιο αγοράς όσον αφορά την n-βουτανόλη ήταν ελαφρά χαμηλότερο, το 2000 και το 2001 ελαφρά υψηλότερο από το μερίδιο αγοράς όσον αφορά τη βουτανόλη συνολικά [1999: ... %, 2000: ... %, 2001: ... %]*.
(114) Με εξαίρεση το γεγονός ότι (εκτός από το 1999) το μερίδιο αγοράς όσον αφορά τη n-βουτανόλη ήταν ελαφρά υψηλότερο από ό,τι όσον αφορά τη βουτανόλη συνολικά, οι προαναφερθείσες παρατηρήσεις για την αγορά βουτανόλης ισχύουν και στην προκειμένη περίπτωση. Ιδιαίτερα ισχύει το γεγονός ότι το συνδυασμένο μερίδιο αγοράς των συμβαλλόμενων υπερβαίνει το διπλάσιο του μεριδίου αγοράς του επόμενου ανταγωνιστή.
(115) Ωστόσο, το "αποτέλεσμα Sasol" έχει σημαντικότερες επιπτώσεις από ό,τι στην περίπτωση μιας γενικής αγοράς βουτανόλης. Αν ληφθούν υπόψη τα προαναφερθέντα τέσσερα αποτελέσματα ("αποτέλεσμα R & H", "αποτέλεσμα Ineos", "αποτέλεσμα Sasol 1 και 2"), σε μέγεθος αγοράς περίπου 261 kt προκύπτει συνδυασμένο μερίδιο αγοράς των συμβαλλόμενων περίπου [40 %-50 %]*. Οι σημαντικότεροι ανταγωνιστές είναι και στην περίπτωση αυτή η Perstorp με [20 %-30 %]* και η BP με [10 %-20 %]*. Μολονότι η θέση των συμβαλλόμενων στην αγορά φαίνεται να είναι ελαφρά ισχυρότερη από ό,τι στην περίπτωση μιας ενιαίας αγοράς βουτανόλης, η εκτίμηση από άποψη ανταγωνισμού δεν διαφέρει σημαντικά.
(116) Ακόμη και εάν θεωρηθεί ο ΕΟΧ ως η αγορά ισοβουτανόλης, δεν μπορεί να εξαχθεί το συμπέρασμα ότι η συγκέντρωση θα οδηγήσει στη δημιουργία ή την ενίσχυση δεσπόζουσας θέσης. Το μέγεθος της αγοράς είναι περίπου 62 kt ή περίπου 25 εκατ. ευρώ. Τα προστιθέμενα μερίδια αγοράς των συμβαλλόμενων υπερβαίνουν στην περίπτωση αυτή τα μερίδια των ανταγωνιστών τους. Ωστόσο, εάν συνυπολογιστούν τα προαναφερθέντα αποτελέσματα, το μερίδιο αγοράς των συμβαλλόμενων είναι κάτω του 40 % [... %]*. Η BASF διαθέτει αρκετή ελεύθερη ικανότητα ώστε να μπορεί να ασκήσει ανταγωνιστικό έλεγχο σε επαρκή βαθμό. Ο δεύτερος μεγαλύτερος ανταγωνιστής η Atofina μολονότι διαθέτει μικρή μόνο ελεύθερη ικανότητα, έχει μερίδιο ύψους [10 %-20 %]*. Επιπλέον, η Atofina, θα μπορούσε, σε περίπτωση αξιοσημείωτης αύξησης των τιμών, να διαθέσει στην ελεύθερη αγορά μέρος της παραγωγής της που χρησιμοποιεί εσωτερικά για τις ανάγκες της. Τέλος, θα πρέπει να ληφθεί υπόψη ότι και οι μικρότεροι αγοραστές όπως η BP, η Zaklady, η Perstorp και μελλοντικά η Sasol ασκούν κάποιο ανταγωνιστικό έλεγχο.
(117) Ως εκ τούτου, η Επιτροπή κατέληξε στο συμπέρασμα ότι η συγκέντρωση συμβιβάζεται με την κοινή αγορά όσον αφορά την ή τις αγορές βουτανόλης ανεξαρτήτως οριοθέτησής τους.
3. 2-ΑΙΘΥΛΕΞΑΝΟΛΗ (2-EH)
1) ΟΙ ΑΓΟΡΕΣ ΑΝΑΦΟΡΑΣ
(118) Η 2-EH αποτελεί παράγωγο της n-βουτυραλδεΰδης. Η 2-EH παράγεται με αλδολική συμπύκνωση από την n-βουτυραλδεΰδη, ακολουθούμενη από καταλυτική υδρογόνωση και τέλος απόσταξη. Η εν λόγω ουσία αποτελεί καρβονυλική αλκοόλη, η οποία χρησιμοποιείται ως ενδιάμεσο προϊόν για την παραγωγή, μεταξύ άλλων, πλαστικοποιητών όπως το φθαλικό διοκτύλιο (DOP) και το αδιπικό διοκτύλιο (DOA) στην εφαρμογή για PVC, διαλυτών (ακρυλικό 2-αιθύλιο· εφαρμογή: χρώματα και βερνίκια), πρόσθετων στο πετρέλαιο ντίζελ (νιτρικό 2-αιθυλεξύλιο) και λιπαντικών.
(119) Στον ΕΟΧ η χρησιμοποίηση της 2-EH στις εν λόγω εφαρμογές κατανέμεται περίπου ως εξής:
- Πλαστικοποιητές PVC 66 %
- Πρόσθετα ντίζελ (βελτιωτικό δείκτη κετανίου) 13 %
- Διαλύτες 12 %
- Πρόσθετα λιπαντικών ελαίων 5 %
- Άλλα 4 %
(120) Στην εφαρμογή της ως αλκοόλη πλαστικοποιητή για την παραγωγή πλαστικοποιητών PVC η 2-EH μπορεί να υποκατασταθεί τεχνικά από αλκοόλες μεγαλύτερου μοριακού βάρους. Σύμφωνα με το Chemical Economics Handbook 2002 περίπου το 70 % των εφαρμογών της 2-EH ως πλαστικοποιητή PVC μπορεί να υποκατασταθεί από αλκοόλες μεγαλύτερου μοριακού βάρους. Για τις άλλες εφαρμογές της 2-EH (πρόσθετα ντίζελ, διαλύτες, λιπαντικά κ.λπ.) δεν υπάρχουν υποκατάστατα. Κατά συνέπεια η 2-EH μπορεί να υποκατασταθεί τεχνικά στο 46 % περίπου όλων των εφαρμογών της. Ωστόσο, η υποκατάσταση της 2-EH από αλκοόλες μεγαλύτερου μοριακού βάρους λόγω διαφορετικών ιδιοτήτων απαιτεί αλλαγή της σύνθεσης και μετατροπή της παραγωγής.
(121) Οι αλκοόλες μεγαλύτερου μοριακού βάρους, που μπορούν να αντικαταστήσουν τη 2-EH στην παραγωγή πλαστικοποιητών, είναι η ισο-εννεανυλική αλκοόλη (INA), ή ισο-δεκυλική αλκοόλη (IDA) καθώς και η προπυλεπτανόλη. Η σημαντικότερη των εν λόγω υποκατάστατων είναι η INA, από την οποία παράγεται ο πλαστικοποιητής φθαλικό δι-ισοεννεανύλιο (DINP). Το DINP αποτελεί ταυτόχρονα το σημαντικότερο ανταγωνιστικό προϊόν για τον πλαστικοποιητή DOP που παράγεται από 2-EH. Ωστόσο, οι τιμές για το αρχικό προϊόν INA συμπεριφέρονται διαφορετικά από ό,τι αυτές για τη 2-EH. Οι μέσες ετήσιες τιμές για την INA αυξήθηκαν κατακόρυφα από το 1998 μέχρι το 2001, και παρουσίασαν κάμψη για πρώτη φορά το 2002, μετά τις πιέσεις που άσκησαν στην αγορά οι νέες παραγωγικές ικανότητες της Degussa. Αντίθετα, σύμφωνα με το ICIS-LOR οι τιμές της 2-EH μειώθηκαν μεταξύ 1998 και 1999, για να αυξηθούν στη συνέχεια μέχρι το 2002. Από σύγκριση των τιμών, που υπολόγισε η Degussa ως μεγαλύτερος παραγωγός INA στον ΕΟΧ και μεγαλύτερος από δύο μόνον προμηθευτές στον ΕΟΧ για το συγκεκριμένο χρονικό διάστημα, προκύπτει ότι η INA ήταν από 20 % φθηνότερη μέχρι 30 % ακριβότερη από τη 2-EH.
(122) Λόγω της μερικής μόνο δυνατότητας τεχνικής υποκατάστασης της 2-EH, των σχετικών εξόδων μετατροπής και κυρίως της εντελώς διαφορετικής πορείας της τιμής της INA θα πρέπει να θεωρηθεί για τους σκοπούς της παρούσας απόφασης ότι η 2-EH συνιστά αυτόνομη αγορά αναφοράς.
2) ΟΙ ΓΕΩΓΡΑΦΙΚΕΣ ΑΓΟΡΕΣ ΑΝΑΦΟΡΑΣ
(123) Τα μέρη της συγκέντρωσης θεωρούν για όλες τις αγορές σχετικού προϊόντος ότι γεωγραφικά είναι τουλάχιστον διαστάσεων ΕΟΧ. Δεδομένου ότι πρόκειται για μαζικά αγαθά, όλα τα προϊόντα διατίθενται από τις σημαντικότερες επιχειρήσεις σε όλο τον ΕΟΧ υπό ανάλογους όρους.
(124) Αντίθετα, ορισμένες επιχειρήσεις εξέφρασαν την άποψη ότι για την 2-EH θα πρέπει να ληφθούν υπόψη μικρότερες, εθνικές ή περιφερειακές αγορές, γεγονός το οποίο οφείλεται κυρίως στα έξοδα μεταφοράς. Επιπλέον, από την έρευνα της αγοράς προέκυψε ότι στα επιμέρους κράτη ΕΟΧ τα μερίδια αγοράς της Celanese και της Degussa καθώς και των άλλων ανταγωνιστών που δραστηριοποιούνται σε επίπεδο ΕΟΧ, αποκλίνουν σημαντικά. Ωστόσο, σε αντίθεση για παράδειγμα με τη βουτυραλδεΰδη δεν υπάρχει σαφής οριοθέτηση της αγοράς 2-EH, με βάση το κράτος προέλευσης ή παραγωγής των επιμέρους παραγωγών. Τόσο στη Γερμανία όσο και στη Γαλλία, χώρες στις οποίες παράγεται 2-EH τα ποσοστά εισαγωγών υπερβαίνουν το 25 % και το 50 % αντίστοιχα. Μόνον η σουηδική Perstorp Oxo αποτελεί τον κύριο προμηθευτή 2-EH στη Σουηδία. Ωστόσο, αυτό οφείλεται κυρίως στο γεγονός ότι η ζήτηση στη Σουηδία, όντας κάτω των 1000 τόνων, είναι ελάχιστη και τείνει να εξαλειφθεί, και ως εκ τούτου οι ανταγωνιστές δεν ενδιαφέρονται να αναπτύξουν δραστηριότητες στη Σουηδία.
(125) Η 2-EH μπορεί και αποστέλλεται με όλα τα διαθέσιμα μεταφορικά μέσα, οδικά, σιδηροδρομικά, διά θαλάσσης είτε ακόμη και σε βυτία. Προκειμένου να ελαχιστοποιήσουν τα έξοδα μεταφοράς και για να εξυπηρετήσουν και πιο απομακρυσμένους πελάτες, όλοι οι παραγωγοί στον ΕΟΧ έχουν κατασκευάσει δεξαμενές αποθήκευσης στον ΕΟΧ. Η Degussa διαθέτει δύο τέτοιες δεξαμενές, μία στο Ρότερνταμ και μία στο West Thurrock. Η BASF διαθέτει μία δεξαμενή για 2-EH στην Tarragona. Η σουηδική Perstorp διαθέτει τρεις τέτοιες δεξαμενές για 2-EH στην ΕΕ: μία στο Αμβούργο, μία στο Ρότερνταμ και μία στο Tees (ΗΒ). Οι εν λόγω δεξαμενές επιτρέπουν στην Perstorp να επιτύχει στις τρεις αναφερθείσες περιοχές μερίδια αγοράς άνω του 15 %. Ακόμη και η πολωνική Zaklady διαθέτει μία δεξαμενή στην Αμβέρσα.
(126) Ως εκ τούτου, η γεωγραφική αγορά αναφοράς για την 2-EH περιλαμβάνει τον ΕΟΧ.
3) ΣΥΜΒΙΒΑΣΙΜΟ ΤΗΣ ΣΥΓΚΕΝΤΡΩΣΗΣ ΜΕ ΤΗΝ ΚΟΙΝΗ ΑΓΟΡΑ
(127) Μέσω της συγκέντρωσης ο αριθμός σημαντικών προμηθευτών στον ΕΟΧ θα μειωθεί από 5 σε 4. Το 2002 η ΚΕ θα είχε επιτύχει μερίδιο αγοράς [30 %-40 %]* (Celanese [20 %-30 %], Degussa [10 %-20 %]*). Οι άλλοι ανταγωνιστές είναι η Atofina ([10 %-20 %]*), η BP ([10 %-20 %]*) και η Perstorp ([10 %-20 %]*). Η BASF έχει [0-5 %]*, η πολωνική Zaklady [0-10 %]*.
Πίνακας 13
Μερίδιο αγοράς 2-EH
&gt;ΘΕΣΗ ΠΙΝΑΚΑ&gt;
(128) Σύμφωνα με στοιχεία των συμβαλλόμενων υπάρχουν και "άλλες" εταιρείες που εξυπηρετούν περίπου το 10 % της αγοράς. Εκτός των πωλήσεων της ΒΡ, που δεν αναφέρθηκε από τους συμβαλλόμενους ως αυτόνομος προμηθευτής, πρόκειται ουσιαστικά για εισαγωγές εταιρειών από τη Ρωσία καθώς και από τη Ρουμανία από την εταιρεία Oltchim, που καταλήγουν στον ΕΟΧ μέσω μεταπωλητών. Δεν κατέστη δυνατό για την Επιτροπή να επαληθεύσει τα εν λόγω στοιχεία. Ωστόσο, από απαντήσεις μεταπωλητών και πελατών προκύπτει ότι τα αριθμητικά στοιχεία που ανέφεραν οι συμβαλλόμενοι είναι ιδιαίτερα υψηλά. Οι εισαγωγές από τη Ρωσία και τη Ρουμανία κατά τα τελευταία έτη ανήλθαν το ανώτερο σε 5 kt ετησίως.
(129) Από το 1999 μέχρι το 2001 το μερίδιο αγοράς των συμβαλλόμενων ήταν σταθερά άνω του 40 % και το 2002 έπεσε για πρώτη φορά κάτω του 40 %. Ως εκ τούτου, το μερίδιο αγοράς της ΚΕ θα ήταν δύο φορές μεγαλύτερο από ό,τι των επόμενων δύο μεγαλύτερων ανταγωνιστών, συγκεκριμένα της Atofina και της Perstorp. Το μερίδιο αγοράς της BASF παρουσιάζει σταθερή μείωση κατά τα τελευταία έτη, και την προηγούμενη διετία ήταν κάτω του [5]* %. Ορισμένες εταιρείες είναι της άποψης ότι η BASF ετοιμάζεται να αποσυρθεί από την εν λόγω αγορά. Ωστόσο, η BASF αρνήθηκε ότι έχει αυτή την πρόθεση. Παρόλα αυτά τόσο η BASF όσο και η πολωνική Zaklady θα πρέπει να θεωρηθούν ως περιθωριακοί προμηθευτές.
Πίνακας 14
Ικανότητα και παραγωγή 2-EH
&gt;ΘΕΣΗ ΠΙΝΑΚΑ&gt;
(130) Επιπλέον, η ΚΕ θα διέθετε τη μεγαλύτερη ικανότητα στην αγορά. Από τους 1000 kt που ήταν το σύνολο της ικανότητας στον ΕΟΧ το 2002, περισσότερο από το ήμισυ [50 %-60 %]* θα αναλογούσε στην ΚΕ. Η ελεύθερη ικανότητά της είναι επίσης με απόσταση η μεγαλύτερη στην αγορά και θα επαρκούσε για να εξυπηρετήσει το σύνολο της εμπορικής αγοράς. Ωστόσο, οι συμβαλλόμενοι είναι της άποψης ότι παρά τα υψηλά μερίδια αγοράς και τις ικανότητές τους δεν υφίσταται κίνδυνος για τον ανταγωνισμό.
(131) Το μερίδιο αγοράς και των δύο μητρικών εταιρειών μειώθηκε από [σχεδόν 50 %]* το 1999 σε [30 %-40 %]* το 2002. Ενώ η Celanese μπόρεσε να διατηρήσει το μερίδιο αγοράς της, παρά τη συνολική ύφεση, σε περίπου [20 %-30 %]*, το μερίδιο αγοράς της Degussa μειώθηκε από [20 %-30 %]* το 1999 σε [10 %-20 %]* κατά το τελευταίο έτος. Κατά τα τελευταία έτη η Degussa μειώνει διαρκώς την παραγωγή της 2-EH. Ο λόγος για αυτό θα πρέπει να αναζητηθεί στη στρατηγική απόφαση που έλαβε η Degussa πριν από δύο έτη, να αποσυρθεί από την αγορά μεταγενέστερου σταδίου για το DOP, για το οποίο χρησιμοποιείται το μεγαλύτερο μέρος της παραγόμενης 2-EH, και αντ' αυτού να παράγει DINP. Η παραγωγή DOP κατά τα τελευταία έτη μειώθηκε από [...]* kt το 1998 σε μόλις [...]* kt το 2002. Αντίστοιχα, μειώθηκε η ίδια χρήση της 2-EH από [...]* kt το 1998 σε μόλις [...]* kt το 2002.
(132) Η Degussa δήλωσε ότι θα σταματήσει την παραγωγή 2-EH στο Marl ανεξάρτητα από τη δημιουργία της κοινοποιηθείσας κοινής επιχείρησης. Η απόφαση αυτή είχε ληφθεί ήδη το 1999. Κατά συνέπεια, ο αριθμός των σημαντικών προμηθευτών στον ΕΟΚ θα μειωθεί από πέντε σε τέσσερις ακόμη και χωρίς την ΚΕ.
(133) Μέρος των εγκαταστάσεων για την παραγωγή 2-EH, όπως η εγκατάσταση υδρογόνωσης, θα μεταποιηθούν για την παραγωγή βουτανόλης, η οποία θα ενταχθεί στην ΚΕ. Η συνολική παραγωγή 2-EH θα συγκεντρωθεί στο Oberhausen. Κατ' αυτόν τον τρόπο θα μειωθεί κατά [...]* kt η ικανότητα παραγωγής 2-EH. Αυτό αντιστοιχεί στο ένα τέταρτο της συνολικής διαθέσιμης ικανότητας στον ΕΟΧ. Μολονότι η ΚΕ θα διαθέτει τη μεγαλύτερη ικανότητα στην αγορά, η ελεύθερη ικανότητά της θα μειωθεί σημαντικά.
(134) Για τους προαναφερθέντες λόγους η σχεδιαζόμενη συγκέντρωση δεν θα οδηγήσει στη δημιουργία δεσπόζουσας θέσης της σχεδιαζόμενης κοινής επιχείρησης όσον αφορά την προσφορά 2-EH στον ΕΟΧ.
4. DOP
1) ΟΙ ΑΓΟΡΕΣ ΑΝΑΦΟΡΑΣ
(135) Το φθαλικό διοκτύλιο (DOP), το οποίο αναφέρεται και ως φθαλικό διαιθυλεξύλιο (DEHP), αποτελεί παράγωγο της 2-EH. Πρόκειται για χημική ουσία της ομάδας των φθαλικών εστέρων, που παράγεται με την εστεροποίηση μιας αλκοόλης, στην προκειμένη περίπτωση της 2-EH, με υδρίτη φθαλικού οξέος (PSA). Το DOP αποτελεί τον συνήθη πλαστικοποιητή για πλαστικά, ιδίως PVC. Εκτός από την εφαρμογή του ως πλαστικοποιητή, το DOP χρησιμοποιείται σε μικρότερο βαθμό ως συνδετικό μέσο στα βερνίκια, τις κόλλες και για την αφαίρεση χρωστικών.
(136) Το DOP αποτελεί μαζικό προϊόν. Όλοι οι παραγωγοί διαθέτουν παρόμοιες ποιότητες. Ωστόσο, γίνεται διάκριση μεταξύ μιας τεχνικής ποιότητας και μιας ποιότητας προϊόντων διατροφής. Για την παραγωγή της ποιότητας προϊόντων διατροφής απαιτείται ωστόσο μόνο μια περαιτέρω διαδικασία απόσταξης.
(137) Κατά τα τελευταία έτη το DOP αποτέλεσε αντικείμενο συζήτησης, δεδομένου ότι ενδέχεται να είναι τοξικό. Ως εκ τούτου, σημαίνεται με νεκροκεφαλή, γεγονός που οδήγησε σε μείωση της ζήτησης, κυρίως στην εφαρμογή του ως πλαστικοποιητή PVC. Το DOP πρακτικά δεν χρησιμοποιείται πλέον ως πλαστικοποιητής για την παραγωγή παιγνιδιών.
(138) Στον σημαντικότερο τομέα εφαρμογής του ως πλαστικοποιητή PVC, το DOP μπορεί να υποκατασταθεί από πλαστικοποιητές μεγαλύτερου μοριακού βάρους, που παράγονται από αλκοόλες μεγαλύτερου μοριακού βάρους. Ως παράδειγμα μπορεί να αναφερθεί μεταξύ άλλων ο φθαλικός εστέρας C9φθαλικό δι-ισοεννεανύλιο (DINP), το παράγωγο της αλκοόλης μεγαλύτερου μοριακού βάρους ισο-εννεανυλικής αλκοόλης, ο φθαλικός εστέρας C10φθαλικό δι-ισοβουτύλιο (DIDP), το παράγωγο της ισοδεκυλικής αλκοόλης, καθώς και το φθαλικό διβουτύλιο (DBP) και το φθαλικό δι-ισοβουτύλιο (DIBP), παράγωγα της βουτανόλης. Το σημαντικότερο προϊόν υποκατάστασης είναι το DINP.
(139) Το DINP, τόσο από τεχνική όσο και από οικονομική άποψη αποτελεί υποκατάστατο που βρίσκεται πολύ κοντά στον τυπικό πλαστικοποιητή DOP. Οι εξελίξεις τιμών των δύο προϊόντων κατά την περίοδο 1998-2002, παρά το γεγονός ότι δεν ήταν παράλληλες, ήταν ωστόσο παραπλήσιες. Ορισμένα έτη το DOP ήταν ακριβότερο από το DINP, ορισμένα έτη το αντίστροφο. Η εν λόγω εξέλιξη καθορίζεται ουσιαστικά από την πορεία της τιμής του αρχικού προϊόντος INA. Ωστόσο, τα περιθώρια διακύμανσης της τιμής είναι κατά κανόνα μικρά και συνήθως είναι κάτω του 5 %.
(140) Στην υπόθεση COMP/M.2314-BASF/Eurodiol/Pantochim έγινε διάκριση μεταξύ των φθαλικών εστέρων μικρής αλυσίδας (C1 έως C4) και των κανονικών φθαλικών εστέρων βάσει του C4 ή αλκοολών μεγαλύτερου μοριακού βάρους(10). Το θέμα της ύπαρξης ξεχωριστής αγοράς (μόνο) για το DOP όπως ανέφεραν οι συμβαλλόμενοι, για το DOP και το DINP ή μιας αγοράς για όλους τους πλαστικοποιητές PVC μπορεί να παραμείνει ωστόσο ανοικτό στην προκειμένη περίπτωση, δεδομένου ότι η ΚΕ σε καμία περίπτωση δεν θα κατακτήσει δεσπόζουσα θέση στην αγορά.
2) ΟΙ ΓΕΩΓΡΑΦΙΚΕΣ ΑΓΟΡΕΣ ΑΝΑΦΟΡΑΣ
(141) Στην υπόθεση BASF/Eurodiol/Pantochim(11) η Επιτροπή εξέτασε τον ανταγωνισμό βάσει μίας αγοράς διαστάσεων ΕΟΧ, άφησε ωστόσο αναπάντητο το ερώτημα εάν η γεωγραφική αγορά αναφοράς για τους φθαλικούς εστέρες, στους οποίους ανήκει και το DOP, είναι ο ΕΟΧ ή εάν περιλαμβάνει και την Ανατολική Ευρώπη.
(142) Οι έρευνες στην προκειμένη περίπτωση επιβεβαίωσαν επίσης ότι υπάρχει μια αγορά διαστάσεων ΕΟΧ. Όλοι οι ανταγωνιστές που εκπροσωπούνται στην ευρωπαϊκή αγορά με εγκαταστάσεις παραγωγής παραδίδουν τα προϊόντα τους σε όλο τον ΕΟΧ. Η πολωνική επιχείρηση Zaklady διαθέτει μία δεξαμενή στην Αμβέρσα και πραγματοποιεί επίσης παραδόσεις μέσω μεταπωλητών. Για τους σκοπούς της παρούσας απόφασης ως γεωγραφική αγορά αναφοράς θα θεωρηθεί ο ΕΟΧ.
3) ΕΚΤΙΜΗΣΗ ΑΠΟ ΑΠΟΨΗ ΑΝΤΑΓΩΝΙΣΜΟΥ
(143) Το 2002 η ΚΕ θα είχε μερίδιο αγοράς ύψους [20 %-30 %]* (Celanese [10 %-20 %]*, Degussa [κάτω του 10 %]*). Οι άλλοι ανταγωνιστές είναι η BASF ([20 %-30 %]*), η Atofina ([10 %-20 %]*), η Perstorp ([10 %-20 %]*), η Lonza ([κάτω του 10 %]*), η Zaklady ([κάτω του 10 %]*) και η Cepsa ([κάτω του 10 %]*). Η BP σταμάτησε το 2001 την παραγωγή του DOP.
Πίνακας 15
Μερίδια αγοράς DOP
&gt;ΘΕΣΗ ΠΙΝΑΚΑ&gt;
(144) Το ύψος των μεριδίων αγοράς αποκλείει τη δημιουργία δεσπόζουσας θέσης. Εκτός αυτού, η Degussa ως αποτέλεσμα της διακοπής της παραγωγής της 2-EH θα σταματήσει και την παραγωγή DOP ανεξαρτήτως της δημιουργίας της ΚΕ. Η Degussa θα μεταφέρει μόνο τους ακόμη υφιστάμενους πελάτες της στην ΚΕ.
(145) Η Celanese δεν παράγει κανένα άλλο πλαστικοποιητή μεγάλης αλυσίδας. Η Degussa παράγει μικρές ποσότητες DBP και DIBP, μολονότι κατέχει κυρίαρχη θέση όσον αφορά το DINP. Το DOP μπορεί να αντικατασταθεί από το DINP σχεδόν σε όλες τις χρήσεις ως πλαστικοποιητής για PVC. Το DINP σε αντίθεση με το DOP, δεν έχει χαρακτηριστεί ως τοξικό και ως εκ τούτου η χρήση του αυξήθηκε σταθερά κατά τα τελευταία έτη. Στον ΕΟΧ υπάρχουν τρεις παραγωγοί DINP: η Degussa, η BASF και η Exxon Mobil. Κατά την τελευταία τριετία η Degussa μπόρεσε να αυξήσει το μερίδιό της στην εν λόγω αναπτυσσόμενη αγορά σε περίπου [35 %-45 %]*, ενώ η BASF και η ExxonMobil προμηθεύουν την υπόλοιπη αγορά σε ίσα περίπου ποσοστά. Εάν θεωρηθεί ότι το DOP και το DINP αποτελούν τμήμα της ίδιας αγοράς προϊόντος, η Degussa μαζί με την ΚΕ θα εξασφάλιζε συνολικό μερίδιο αγοράς ύψους [30 %-40 %]*, ακολουθούμενη από την BASF με [20 %-30 %]*.
(146) Με βάση τα εν λόγω στοιχεία, η σχεδιαζόμενη κοινή επιχείρηση από την Celanese και της Degussa δεν δημιουργεί επιφυλάξεις όσον αφορά τον ανταγωνισμό στην αγορά ΕΟΧ για το DOP ή τη συνδυασμένη αγορά πλαστικοποιητών DOP/DINP.
5. ΟΞΙΚΟ ΒΟΥΤΥΛΙΟ
1) Η ΑΓΟΡΑ ΑΝΑΦΟΡΑΣ
(147) Το οξικό βουτύλιο (BuAc) αποτελεί παράγωγο της βουτανόλης, το οποίο παράγεται με την εστεροποίηση του οξικού οξέος με τη βουτανόλη. Το οξικό βουτύλιο χρησιμοποιείται κυρίως ως διαλύτης και ενδείκνυται για την παραγωγή συστημάτων βερνικιών, ιδίως ως βοηθητικός διαλύτης για βερνίκια χαμηλής περιεκτικότητας σε διαλύτες και υψηλής περιεκτικότητας σε στερεά. Το οξικό βουτύλιο διαλύει μεταξύ άλλων λίπη, έλαια, νιτροκυτταρίνη και φυσικές και συνθετικές ρητίνες. Δεν υπάρχουν προϊόντα υποκατάστασης, τα οποία θα μπορούσαν να αντικαταστήσουν ικανοποιητικά το οξικό βουτύλιο. Λόγω των ειδικών εφαρμογών, η αγορά αναφοράς, και σύμφωνα με την άποψη των συμβαλλόμενων, περιλαμβάνει μόνο το οξικό βουτύλιο.
(148) Το οξικό βουτύλιο εμφανίζεται επίσης και στα δύο ισομερή n- και ισο-οξικό βουτύλιο. Σε αντίθεση με τη βουτυραλδεΰδη, η Επιτροπή τείνει να θεωρήσει ότι υφίσταται μια ενιαία αγορά, δεδομένου ότι μπορούν να χρησιμοποιηθούν οι ίδιοι αντιδραστήρες για την παραγωγή n- ή ισο-οξικού βουτυλίου. Το οξικό βουτύλιο μπορεί επίσης να παραχθεί σε φάσεις. Στην περίπτωση αυτή η εγκατάσταση χρησιμοποιείται επί συγκεκριμένο χρονικό διάστημα για την παραγωγή του ενός ισομερούς, και στη συνέχεια, μετά τον καθαρισμό της, χρησιμοποιείται για την παραγωγή του άλλου ισομερούς. Ως εκ τούτου, από την άποψη των παραγωγών, υπάρχει ευελιξία όσον αφορά τη μετατροπή της παραγωγής. Ωστόσο, και στην προκειμένη περίπτωση μπορεί να παραμείνει ανοικτό το ερώτημα εάν και τα δύο ισομερή ανήκουν σε μια ενιαία ή δύο ξεχωριστές αγορές προϊόντος, δεδομένου ότι η εκτίμηση από άποψη ανταγωνισμού δεν διαφέρει ουσιαστικά. Όσον αφορά το ελεύθερο μέγεθος αγοράς, το n-οξικό βουτύλιο λαμβάνει το μερίδιο του λέοντος ενώ το ισο-οξικό βουτύλιο μόνο το ένα δέκατο. Αυτό σημαίνει ότι η εκτίμηση από άποψη ανταγωνισμού αλλάζει ελάχιστα είτε εάν ληφθεί υπόψη μια ενιαία αγορά για το οξικό βουτύλιο είτε εάν εξεταστεί μόνο ο τομέας του n-οξικού βουτυλίου. Η συγκέντρωση δεν δημιουργεί επιφυλάξεις από άποψη ανταγωνισμού ούτε και σε μία ενδεχόμενη ξεχωριστή αγορά για το ισο-BuAc.
2) Η ΓΕΩΓΡΑΦΙΚΗ ΑΓΟΡΑ ΑΝΑΦΟΡΑΣ
(149) Κατά την άποψη των συμβαλλόμενων, η αγορά οξικού βουτυλίου είναι διαστάσεων ΕΟΧ. Με την εκτίμηση αυτή συμφώνησαν και οι άλλες ερωτηθείσες επιχειρήσεις, στο βαθμό που απήντησαν στο συγκεκριμένο ερώτημα. Εν μέρει αναφέρθηκε επίσης ότι το οξικό βουτύλιο μπορεί να μεταφερθεί και υπερπόντια· η Celanese πωλεί προϊόντα στην Ευρώπη από την παραγωγή της στις ΗΠΑ. Ως εκ τούτου, μπορεί να θεωρηθεί ότι η αγορά από γεωγραφική άποψη είναι ο ΕΟΧ. Ωστόσο, όσον αφορά την εκτίμηση από άποψη ανταγωνισμού πρέπει να ληφθεί υπόψη ότι εισαγωγές από χώρες που δεν ανήκουν στον ΕΟΧ παίζουν κάποιο ρόλο.
3) ΣΥΜΒΙΒΑΣΙΜΟ ΤΗΣ ΣΥΓΚΕΝΤΡΩΣΗΣ ΜΕ ΤΗΝ ΚΟΙΝΗ ΑΓΟΡΑ
Μονομερής μεταφορά
(150) Από τους συμβαλλόμενους μόνο η Oxeno θα μεταφέρει στην κοινή επιχείρηση τις δραστηριότητές της όσον αφορά το οξικό βουτύλιο. Για την περίπτωση μιας τέτοιας μονομερούς μεταφοράς ενός τομέα δραστηριοτήτων σε ΚΕ οι συμβαλλόμενοι ισχυρίζονται ότι δεν θα πρέπει για την εκτίμηση από άποψη ανταγωνισμού να προστεθούν τα μερίδια αγοράς. Αυτό προκύπτει από την πάγια τακτική της Επιτροπής όσον αφορά το άρθρο 81 της συνθήκης ΕΚ, σύμφωνα με την οποία ο εν λόγω κανόνας εφαρμόζεται στην ανταγωνιστική σχέση μεταξύ μιας ΚΕ πλήρους λειτουργίας και μιας από τις μητρικές εταιρείες της. Επιπλέον, οι συμβαλλόμενοι επικαλούνται το άρθρο 2 παράγραφος 4 του κανονισμού περί συγκεντρώσεων καθώς και την (νέα) ανακοίνωση της Επιτροπής της 4ης Ιουλίου 2001 σχετικά με τους περιορισμούς του ανταγωνισμού που σχετίζονται άμεσα με τις συγκεντρώσεις επιχειρήσεων και είναι απαραίτητη για την πραγματοποίησή τους. Από την παράγραφο 35 και εξής της εν λόγω ανακοίνωσης θα μπορούσε επίσης να εξαχθεί το συμπέρασμα ότι η Επιτροπή θεωρεί ότι ο ανταγωνισμός μεταξύ μιας (πλήρους λειτουργίας) ΚΕ και των μητρικών εταιρειών της προστατεύεται από το άρθρο 81. Εάν όντως θεωρηθεί ως δεδομένο ότι η ΚΕ και οι μητρικές εταιρείες της αποτελούν μια ενότητα από άποψη ανταγωνισμού, θα πρέπει οι απαγορεύσεις του ανταγωνισμού να εξαιρεθούν απαραιτήτως, όπως και οι περιορισμοί του ανταγωνισμού στο εσωτερικό ενός ομίλου, από το πεδίο εφαρμογής του άρθρου 81 παράγραφος 1 της συνθήκης ΕΚ (και στην περίπτωση αυτή δεν θα έχρηζαν απαλλαγής). Ωστόσο, από την ανακοίνωση προκύπτει ότι ανάλογοι περιορισμοί του ανταγωνισμού χρήζουν απαλλαγής και μπορούν να απαλλαγούν μόνο για περιορισμένο χρονικό διάστημα. Στην προκειμένη περίπτωση μια απαγόρευση ανταγωνισμού μεταξύ της ΚΕ και της Celanese δεν θα ήταν συμβιβάσιμη, ώστε να εξασφαλιστεί ότι και μετά τη συγκέντρωση θα υπάρχει ανταγωνισμός μεταξύ της Celanese και της ΚΕ στις αγορές οξικού βουτυλίου και οξειδίου του άνθρακα. Μια άλλη εκτίμηση θα είχε ως αποτέλεσμα να υποτεθεί ότι οι συμβαλλόμενοι διαπράττουν παράβαση του άρθρου 81 της συνθήκης ΕΚ. Κάτι διαφορετικό θα ίσχυε μόνο εάν, όπως στην υπόθεση Viho/Επιτροπή(12), μητρική και θυγατρική εταιρεία συνιστούσαν οικονομική ενότητα και ως εκ τούτου διέθεταν ενιαία διεύθυνση.
(151) Η νομική αυτή άποψη δεν είναι πειστική. Για τους σκοπούς της παρούσας απόφασης, ωστόσο, δεν πρέπει να ληφθεί απόφαση, δεδομένου ότι η συγκέντρωση συμβιβάζεται με την κοινή αγορά ακόμη και σε περίπτωση που η Celanese και η ΚΕ θεωρηθούν ως οικονομική ενότητα.
Εκτίμηση από άποψη ανταγωνισμού θεωρώντας τον ΕΟΧ ως ενιαία αγορά για το οξικό βουτύλιο
(152) Εάν θεωρηθεί ότι η αγορά οξικού βουτυλίου είναι ο ΕΟΧ, χωρίς να γίνει διάκριση μεταξύ n- και ισοβουτυλίου, δεν διαπιστώνεται ότι η συγκέντρωση θα οδηγήσει στη δημιουργία δεσπόζουσας θέσης.
(153) Σύμφωνα με τους υπολογισμούς της Επιτροπής, το μέγεθος της αγοράς κατά το 2002 ήταν περίπου 275 kt και ως εκ τούτου συμφωνεί με τις εκτιμήσεις των συμβαλλόμενων. Στο πλαίσιο αυτό, για τους "άλλους προμηθευτές", δηλαδή τους άλλους προμηθευτές εκτός των συμβαλλόμενων, BASF, BP/Ineos και Cepsa σε συμφωνία με τις εκτιμήσεις των συμβαλλόμενων, ελήφθησαν ως βάση πωλήσεις ύψους [...]* kt. Για τα έτη 1999 μέχρι 2001 η Επιτροπή διαπίστωσε μεγέθη αγοράς μεταξύ 240 και 260 kt.
(154) Στην εν λόγω αγορά, εάν η Celanese και η κοινή επιχείρηση EOC θεωρηθούν ως οικονομική ενότητα, ο αριθμός των σημαντικών προμηθευτών θα μειωθεί στον ΕΟΧ από τέσσερις σε τρεις ως αποτέλεσμα της συγκέντρωσης. Με πωλήσεις ύψους [...]* kt (Degussa) και [...]* kt το 2002 (Celanese συμπεριλαμβανομένης της Celanese USA) οι συμβαλλόμενοι θα εξασφάλιζαν από άποψη ποσότητας μερίδιο περίπου [40 %-50 %]*. Εάν ληφθούν υπόψη οι τιμές κύκλου εργασιών στον ΕΟΧ, το κοινό μερίδιο αγοράς είναι ελαφρά χαμηλότερο και ανέρχεται σε [...]* %.
(155) Το μερίδιο αγοράς των συμβαλλόμενων απέχει σημαντικά από αυτό των επόμενων δύο ανταγωνιστών Ineos και BASF, οι οποίοι διαθέτουν μερίδια αγοράς περίπου 20 %. Τα υπόλοιπα μερίδια αγοράς κατανέμονται μεταξύ του ισπανού προμηθευτή Cepsa, που δραστηριοποιείται κυρίως στην Ισπανία και στην Πορτογαλία και σε μικρότερο βαθμό και στη Γαλλία, και των εισαγωγών από χώρες εκτός του ΕΟΧ. Εδώ θα πρέπει να αναφερθούν κυρίως οι αμερικάνοι προμηθευτές Dow και Eastman· εισαγωγές πραγματοποιούνται επίσης από τη Ρωσία και την Πολωνία.
(156) Τα μερίδια αγοράς τόσο των συμβαλλόμενων όσο και των ανταγωνιστών τους διακυμάνθηκαν ελάχιστα από το 1999 έως το 2002. Στην εν λόγω τετραετία διαπιστώθηκε μια ελαφρά αύξηση του κοινού μεριδίου αγοράς των συμβαλλόμενων. Βάσει των υπολογισμών της Επιτροπής το κοινό μερίδιο αγοράς των συμβαλλόμενων ήταν το 1999 κατά 4,2 % και το 2000 κατά 2,7 % χαμηλότερο της διαπιστωθείσας τιμής για το 2002· η τιμή για το 2001 ήταν αντίστοιχη αυτής για το 2002.
(157) Παρά το υψηλό κοινό μερίδιο αγοράς των συμβαλλόμενων και της σημαντικής διαφοράς τους από αυτό των επόμενων ανταγωνιστών δεν αναμένεται ότι η συγκέντρωση θα οδηγήσει στη δημιουργία δεσπόζουσας θέσης.
(158) Οι δύο σημαντικότεροι ανταγωνιστές Ineos και BASF, με μερίδια αγοράς περίπου 20 % ασκούν ανταγωνιστική πίεση η οποία είναι αρκετή για να τεθεί υπό έλεγχο η συμπεριφορά της Celanese και της ΚΕ.
(159) Η Επιτροπή θεωρεί επιπλέον ότι και οι υπόλοιποι προμηθευτές ασκούν αισθητή ανταγωνιστική πίεση. Αυτό σημαίνει ότι ιδίως οι αμερικάνοι προμηθευτές μπόρεσαν πρόσφατα να εισάγουν σημαντικές ποσότητες στην Ευρώπη. Σε κάθε περίπτωση, εάν οι τιμές του οξικού βουτυλίου ανέλθουν σε υπερανταγωνιστικό επίπεδο, οι εν λόγω προμηθευτές θα έχουν πάλι συμφέρον να εντατικοποιήσουν τις δραστηριότητές τους στην αγορά του ΕΟΧ. Το γεγονός ότι οι εισαγωγές από τις ΗΠΑ αποτελούν και στην παρούσα κατάσταση μια ρεαλιστική δυνατότητα δραστηριοποίησης στην ευρωπαϊκή αγορά, φαίνεται από το παράδειγμα της Celanese, η οποία με εισαγωγές από τις ΗΠΑ επιτυγχάνει μερίδιο άνω του [...]* % της αγοράς. Οι υπόλοιποι προμηθευτές από χώρες εκτός του ΕΟΧ επιτυγχάνουν επίσης μερίδια αγοράς 5-10 %.
(160) Ανταγωνιστικός έλεγχος από τις εν λόγω επιχειρήσεις δεν θα προκύψει και λόγω της έλλειψης ελεύθερων ικανοτήτων. Είναι αληθές ότι οι ικανότητες ιδίως στην Ευρώπη, είναι σε μεγάλο βαθμό εξαντλημένες. Η BASF διαθέτει ελεύθερη ικανότητα, θα μπορούσε ως εκ τούτου να αυξήσει άμεσα την παραγωγή της. Η Ineos χρησιμοποιεί ήδη την παραγωγική της ικανότητα σε σημαντικό βαθμό. Η Ineos παράγει n-BuAc, Iso-BuAc και ισο-οξικό προπύλιο σε φάσεις στην ίδια εγκατάσταση. Η Ineos επιβεβαίωσε ότι θα μπορούσε να παράγει πρόσθετες ποσότητες οξικού βουτυλίου είτε αυξάνοντας τη διάρκεια των φάσεων παραγωγής n- ή ισο-οξικού βουτυλίου είτε με σπανιότερη αλλαγή φάσης, που, λόγω του αναγκαίου καθαρισμού της εγκατάστασης, διαρκεί μερικές ημέρες. Οι πωλήσεις στην ευρωπαϊκή αγορά θα μπορούσαν επίσης να αυξηθούν διοχετεύοντας στην αγορά του ΕΟΧ τις ποσότητες που εξάγονται σε χώρες εκτός του ΕΟΧ. Οι συμβαλλόμενοι επισημαίνουν επίσης ότι μια αύξηση της ικανότητας στις εγκαταστάσεις οξικής κυτταρίνης είναι τεχνικά απλή και απαιτεί ελάχιστη οικονομική δαπάνη. Οι ερωτηθείσες επιχειρήσεις επιβεβαίωσαν ότι η τεχνολογία είναι διαθέσιμη και ο απαραίτητο εξοπλισμός δεν κοστίζει ιδιαίτερα ακριβά· ωστόσο, εκφράστηκαν επίσης αμφιβολίες, εάν θα ήταν αποδοτικές οι επενδύσεις σε εγκαταστάσεις παραγωγής οξικού βουτυλίου και για τις επιχειρήσεις, οι οποίες δεν είναι κάθετα ολοκληρωμένες στην παραγωγή οξικού οξέος και βουτανόλης.
(161) Τέλος, δεν θα πρέπει να θεωρηθεί ότι η συγκέντρωση θα οδηγήσει σε συλλογική δεσπόζουσα θέση. Είναι γεγονός ότι οι συμβαλλόμενοι μετά τη συγκέντρωση μαζί με την BP και την Ineos θα διαθέτουν ιδιαίτερα υψηλά μερίδια αγοράς ύψους 90 % περίπου. Ωστόσο, δεν θεωρείται ότι υφίσταται σιωπηρός συντονισμός μεταξύ των εν λόγω επιχειρήσεων. Όχι μόνο τα μερίδια αγοράς των επιχειρήσεων είναι πολύ διαφορετικά, αλλά και οι διαρθρώσεις κόστους τους διαφέρουν σημαντικά. Οι εν λόγω επιχειρήσεις διαφέρουν από άποψη μεγέθους, αριθμού και τόπου εγκατάστασης των εργοστασίων παραγωγής καθώς και της πρόσβασης στα δύο αρχικά προϊόντα οξικό οξύ και βουτανόλη. Συγκεκριμένα οι συμβαλλόμενοι (η Celanese και η ΚΕ θεωρούμενες ως ενότητα) διαθέτουν δύο εργοστάσια παραγωγής στην Ευρώπη και ένα στις ΗΠΑ. Επιπλέον, η Celanese ηγείται της αγοράς όσον αφορά το οξικό οξύ, με αποτέλεσμα οι συμβαλλόμενοι να χαρακτηρίζουν ως "προσανατολισμένες στο οξικό οξύ" τις δραστηριότητες της Celanese USA όσον αφορά το βουτυλικό οξύ, σε αντίθεση με αυτές τις Oxeno, οι οποίες είναι περισσότερο "προσανατολισμένες στη βουτανόλη". Αντίθετα, η BASF αποτελεί ολοκληρωμένη επιχείρηση, ενώ, για παράδειγμα, η Ineos πρέπει να αγοράζει τη βουτανόλη που είναι αναγκαία για την παραγωγή του οξικού βουτυλίου.
Εκτίμηση από άποψη ανταγωνισμού βάσει ξεχωριστών αγορών για το n- και το ισο-οξικό βουτύλιο
(162) Η εκτίμηση από άποψη ανταγωνισμού δεν αλλάζει σημαντικά, εάν ληφθούν υπόψη διαφορετικές αγορές προϊόντος για τα δύο ισομερή του οξικού βουτυλίου.
(163) Στην περίπτωση αυτή το κοινό μερίδιο αγοράς στη μεγαλύτερη αγορά n-οξικού βουτυλίου θα ήταν ελάχιστα (λιγότερο από 2 %) υψηλότερο από ό,τι σε μια ενιαία αγορά· ωστόσο, η διάρθρωση της αγοράς δεν αλλάζει αξιοσημείωτα.
(164) Για την μικρότερη αγορά του ισο-οξικού βουτυλίου διαπιστώνεται ότι η BP/Ineos διαθέτει σαφώς ισχυρότερη θέση. Το μερίδιο αγοράς της εν λόγω επιχείρησης, μολονότι πάντα σημαντικά χαμηλότερο από το κοινό μερίδιο αγοράς των συμβαλλόμενων, υπερβαίνει το 35 % και είναι άρα τόσο σημαντικό, ώστε η Επιτροπή θεωρεί ότι για μια τόσο περιορισμένη αγορά δεν υπάρχει ο κίνδυνος δημιουργίας δεσπόζουσας θέσης.
(165) Ως εκ τούτου διαπιστώνεται ότι η συγκέντρωση δεν δημιουργεί αμφιβολίες από άποψη ανταγωνισμού στην ή στις ευρωπαϊκές αγορές οξικού βουτυλίου.
6. ΑΝΘΡΑΚΙΚΑ ΟΞΕΑ
1) Η ΑΓΟΡΑ ΑΝΦΟΡΑΣ
(166) Τα ανθρακικά οξέα παράγονται κατά κανόνα με οξείδωση αλδεϋδών, όπως για παράδειγμα βουτυραλδεΰδης(13). Συνολικά, υπάρχουν περισσότερο από 1500 ανθρακικά οξέα με διαφορετικές προδιαγραφές, βάσεις πρώτων υλών (ολεφίνες, φυσικές πρώτες ύλες) και μήκη αλυσίδας.
(167) Τα ανθρακικά οξέα χρησιμοποιούνται μεταξύ άλλων στις ακόλουθες εφαρμογές: καρβοξυλικά μέταλλα (άλατα) για πρώτες ύλες βερνικιών, χλωροπαράγωγα οξέων για οργανικά υπεροξείδια, εστέρες υπεροξειδίων, πολυεστέρες για την παραγωγή συνθετικών λιπαντικών, πρόσθετα λιπαντικών, εστέρες για πλαστικοποιητές σε υαλοπίνακες ασφαλείας, βασικές ουσίες για τη βιομηχανία αρωμάτων και αρωματικών υλών, καταλύτες, φαρμακευτικά προϊόντα, σταθεροποιητές UV και φυτοπροστατευτικά μέσα.
(168) Η ΚΕ προβλέπεται να παράγει τρία ανθρακικά οξέα: 2-αιθυλεξανικό οξύ, βουτυρικό οξύ και τριμεθυλεξανικό οξύ (TMH). Το 2-αιθυλεξανικό οξύ και το βουτυρικό οξύ είναι παράγωγα της βουτυραλδεΰδης· το TMH προκύπτει από την οξείδωση της τριμεθυλεξανάλης.
(169) Τα ανθρακικά οξέα παράγονται σε εγκαταστάσεις πολλαπλού σκοπού· αυτό σημαίνει ότι σε μια εγκατάσταση μπορούν να παραχθούν διαφορετικά ανθρακικά οξέα, ανάλογα με τη διαθέσιμη και χρησιμοποιούμενη αλδεΰδη. Τα ανθρακικά οξέα μπορούν να υποκατασταθούν μεταξύ τους τουλάχιστον εν μέρει, τόσο από πλευρά παραγωγής όσο και από πλευρά ζήτησης. Ως εκ τούτου, για τους σκοπούς της παρούσας απόφασης η Επιτροπή θεωρεί ότι υπάρχει μια ενιαία αγορά για τα ανθρακικά οξέα.
2) Η ΓΕΩΓΡΑΦΙΚΗ ΑΓΟΡΑ ΑΝΑΦΟΡΑΣ
(170) Τα ανθρακικά οξέα μπορούν κατά βάση να μεταφερθούν με ασφάλεια και να αποτελέσουν το αντικείμενο διασυνοριακών συναλλαγών. Στο πλαίσιο του ΕΟΧ υπάρχει διασυνοριακή ζήτηση ανθρακικών οξέων. Η Επιτροπή δεν γνωρίζει να υπάρχουν σημαντικές εισαγωγές στον ΕΟΧ. Οι εξαγωγές από τον ΕΟΧ είναι επίσης ελάχιστες. Ως εκ τούτου, για τους σκοπούς της παρούσας απόφασης η Επιτροπή θεωρεί ως γεωγραφική αγορά αναφοράς τον ΕΟΧ.
3) ΣΥΜΒΙΒΑΣΙΜΟ ΜΕ ΤΗΝ ΚΟΙΝΗ ΑΓΟΡΑ
(171) Όσον αφορά τα ανθρακικά οξέα υπάρχουν πολυάριθμοι προμηθευτές. Ωστόσο, δεν παράγουν όλοι οι προμηθευτές το συνολικό φάσμα των ανθρακικών οξέων. Δεδομένου ότι τα ανθρακικά οξέα παράγονται σε εγκαταστάσεις πολλαπλού σκοπού ανάλογα με τη ζήτηση, δεν είναι εύκολο να υπολογιστεί η ικανότητα που διαθέτουν οι ανταγωνιστές. Δεδομένου ότι τα διαφορετικά ανθρακικά οξέα παράγονται ανάλογα με τις διαθέσιμες αλδεΰδες και τη ζήτηση, τα μεγέθη και τα μερίδια αγοράς των επιμέρους προμηθευτών κυμαίνονται.
(172) Ωστόσο, η Celanese δεν θα μεταφέρει την παραγωγή της όσον αφορά τα ανθρακικά οξέα στην ΚΕ, αλλά θα τη συνεχίσει στον τομέα "ειδικά προϊόντα". Η Celanese παράγει δέκα διαφορετικά ανθρακικά οξέα, εκ των οποίων δύο επικαλύπτονται με την παραγωγή της ΚΕ: βουτυρικό οξύ και 2-αιθυλεξανικό οξύ. Από κοινού υπολογιζόμενα τα δύο οξέα αντιπροσώπευαν το 2002, σύμφωνα με στοιχεία των συμβαλλόμενων, μερίδιο αγοράς [30 %-40 %]*. Στην πρώτη θέση στην αγορά παραμένει η Perstorp Oxo με μερίδιο περίπου 40 %, ακολουθούμενη από την BASF και την Exxon Mobil με μερίδιο αγοράς άνω του 10 % εκάστη. Τα εν λόγω στοιχεία επιβεβαιώθηκαν ουσιαστικά από την έρευνα αγοράς. Και οι τρεις σημαντικοί ανταγωνιστές διαθέτουν ίδια παραγωγή της πρώτης ύλης βουτυραλδεΰδης ή, στην περίπτωση της ExxonMobil, τις αντίστοιχες ολεφίνες όπως επτυλένιο και εννεανυλένιο.
(173) Ως εκ τούτου, δεν αναμένεται να δημιουργηθεί ή να ενισχυθεί μια δεσπόζουσα θέση στην αγορά.
7. ΚΑΘΕΤΑ ΕΠΗΡΕΑΖΟΜΕΝΕΣ ΑΓΟΡΕΣ
(174) Από τη συγκέντρωση θα επηρεασθούν επιπλέον ορισμένες αγορές από κάθετη άποψη. Πρόκειται για τις αγορές βουτυλαμίνης, 2-ακρυλικού αιθυλεξυλίου και ακρυλικού βουτυλίου.
α) ΒΟΥΤΥΛΑΜΙΝΗ
(175) Η βουτυλαμίνη είναι παράγωγο της βουτανόλης, που χρησιμοποιείται ως ενδιάμεσο προϊόν για την παραγωγή φυτοπροστατευτικών μέσων, στεγανωτικών, ειδικών πλαστικοποιητών για πολυαμίδια, πρόσθετα πλαστικών και άλλων προϊόντων. Βάσει των ειδικών χρήσεών της και της έλλειψης δυνατότητας υποκατάστασης η βουτυλαμίνη συνιστά ίδια αγορά αναφοράς.
(176) Το προϊόν αποτελεί αντικείμενο διασυνοριακού εμπορίου. Η Επιτροπή δεν γνωρίζει να υπάρχουν εισαγωγές στον ΕΟΧ. Ως εκ τούτου, θεωρεί ότι η αγορά βουτυλαμίνης είναι διαστάσεων ΕΟΧ.
(177) Η αγορά βουτυλαμίνης επηρεάζεται κάθετα από τη συγκέντρωση, δεδομένου ότι στην εν λόγω αγορά δραστηριοποιείται μόνο η Celanese, αλλά όχι η Degussa. Η Celanese, σύμφωνα με τις δικές της εκτιμήσεις, επιτυγχάνει μερίδιο αγοράς ύψους [... %]*. Σύμφωνα με τις εκτιμήσεις των συμβαλλόμενων, οι σημαντικότεροι ανταγωνιστές είναι η BASF με μερίδιο περίπου [... %]* και η Atofina. Λόγω της ισχυρής θέσης της BASF η Celanese, σύμφωνα με τις δικές της εκτιμήσεις, δεν κυριαρχεί στην αγορά. Ωστόσο, ακόμη και αν η Celanese κυριαρχούσε στην αγορά, το γεγονός αυτό δεν θα δημιουργούσε επιφυλάξεις σχετικά με τις επιπτώσεις της συγκέντρωσης στην αγορά βουτυλαμίνης. Οι δύο ανταγωνιστές χρησιμοποιούν βουτανόλη ίδιας παραγωγής και δεν εξαρτώνται για τον εφοδιασμό τους από τους συμβαλλόμενους ή την ΚΕ. Ως εκ τούτου, δεν υπάρχει ο φόβος αρνητικών επιπτώσεων της συγκέντρωσης.
β) 2-ΑΚΡΥΛΙΚΟ ΑΙΘΥΛΕΞΥΛΙΟ
(178) Το 2-ακρυλικό αιθυλεξύλιο αποτελεί παράγωγο της 2-EH που χρησιμοποιείται για την παραγωγή στεγανωτικών κολλών για κολλητικές ταινίες, χρωμάτων και επιστρώσεων κλωστοϋφαντουργικών προϊόντων και χαρτιού. Η εν λόγω ουσία αποτελεί ίδια αγορά προϊόντος.
(179) Και στην περίπτωση αυτή η Επιτροπή θεωρεί ότι η αγορά από γεωγραφική άποψη καταλαμβάνει τον ΕΟΧ, δεδομένου ότι δεν υπάρχουν εμπορικοί φραγμοί· ωστόσο, υπάρχουν εισαγωγές μικρών ποσοτήτων από την Ασία.
(180) Η συγκέντρωση επηρεάζει κάθετα και την εν λόγω αγορά, δεδομένου ότι σε αυτή δραστηριοποιείται μόνο η Celanese, αλλά όχι η Oxeno. Το μερίδιο αγοράς της Celanese ανέρχεται, σύμφωνα με εκτιμήσεις της ίδιας της εταιρείας, σε [...]* % περίπου. Μεταξύ των σημαντικότερων ανταγωνιστών συγκαταλέγονται, πάλι σύμφωνα με στοιχεία των συμβαλλόμενων, η BASF και η Atofina, με μερίδια αγοράς ανάλογης κλίμακας μεγέθους. Και στην προκειμένη περίπτωση δεν αναμένεται να υπάρξουν αρνητικές επιπτώσεις από τη συγκέντρωση. Η BASF και η Atofina χρησιμοποιούν 2-ακρυλικό αιθυλεξύλιο δικής τους παραγωγής και δεν εξαρτώνται για τον εφοδιασμό τους από την Celanese ή την κοινή επιχείρηση. Και στην περίπτωση της 2-EH δεν υφίσταται δεσπόζουσα θέση. Ως εκ τούτου, δεν υπάρχει φόβος αρνητικών επιπτώσεων της συγκέντρωσης.
γ) ΑΚΡΥΛΙΚΟ ΒΟΥΤΥΛΙΟ
(181) Το ακρυλικό βουτύλιο αποτελεί παράγωγο της βουτανόλης και χρησιμοποιείται, μεταξύ άλλων, για σμάλτα με βάση διαλύτη, χρώματα λατέξ, κόλλες, στεγανωτικά, καθώς και για επιστρώσεις κλωστοϋφαντουργικών προϊόντων και χαρτιού. Λόγω των ειδικών εφαρμογών του το ακρυλικό βουτύλιο συνιστά ίδια αγορά προϊόντος.
(182) Το ακρυλικό βουτύλιο αποτελεί αντικείμενο διασυνοριακού εμπορίου· εντός του ΕΟΧ δεν υφίστανται εμπορικοί φραγμοί. Οι εισαγωγές στον ΕΟΧ είναι πολύ περιορισμένες. Ως εκ τούτου, η Επιτροπή θεωρεί ότι ο ΕΟΧ αποτελεί τη γεωγραφική αγορά αναφοράς.
(183) Και στην περίπτωση του ακρυλικού βουτυλίου δραστηριότητες αναπτύσσει μόνο η Celanese, αλλά όχι η Oxeno. Σύμφωνα με στοιχεία της ίδιας της εταιρείας, η Celanese ηγείται της αγοράς με μερίδιο ύψους [30 % bis 40 %]*. Και στην προκειμένη περίπτωση, η BASF και η Atofina είναι οι σημαντικότεροι ανταγωνιστές με μερίδια αγοράς ανάλογου ύψους. Και στην περίπτωση αυτή η Επιτροπή διαπιστώνει ότι η συγκέντρωση δεν θα έχει αξιόλογες επιπτώσεις στην αγορά, δεδομένου ότι και οι δύο προαναφερθέντες ανταγωνιστές χρησιμοποιούν βουτανόλη ίδιας παραγωγής για την παραγωγή ακρυλικού βουτυλίου. Ως εκ τούτου, δεν αναμένεται η δημιουργία ή η ενίσχυση δεσπόζουσας θέσης στην εν λόγω αγορά,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το κοινοποιηθέν σχέδιο, σύμφωνα με το οποίο οι επιχειρήσεις Celanese AG και Degussa AG κατά την έννοια του άρθρου 3 παράγραφος 1 στοιχείο β) του κανονισμού (ΕΟΚ) αριθ. 4064/89 αναλαμβάνουν τον κοινό έλεγχο της κοινής επιχείρησης European Oxo Chemicals GmbH, κηρύσσεται συμβιβάσιμο με την κοινή αγορά και τη συμφωνία ΕΟΧ.
Άρθρο 2
Η παρούσα απόφαση απευθύνεται στις εταιρείες:
Celanese AG Frankfurter Straße 111 D - 61476 Kronberg im Taunus
Oxeno Olefinchemie GmbH Paul-Baumann-Straße 1 D - 45764 Marl
Βρυξέλλες, 11 Ιουνίου 2003.

Labels: 1
15
4